title: Mikel Koliqi

text: Koliqi sai koulutusta jesuiitoilta, jotka lähettivät hänet opiskelemaan Italian Bresciaan. Sittemmin hän opiskeli insinööritaitoa Milanon yliopistolla ennen siirtymistään teologiseen tiedekuntaan. Hänet vihittiin papiksi Shkodërissa vuonna 1931 ja nimitettiin tuomiokirkkoseurakunnan kuraatiksi. Vuonna 1936 hänestä tuli tuomiokirkon seurakuntapappi ja Shkodërin arkkihiippakunnan yleisvikaari. Koliqi teki nuorena pappina nuorisotyötä ja toimi lisäksi katolisen journalismin parissa. Hän oli maansa katolisen aktion perustaja.


title: Mikel Koliqi

text: Koliqi pidätettiin helmikuussa 1945. Hän vietti viisi seuraavaa vuotta vankilassa ja joutui sitten pakkotyöhön. Hän joutui jälleen pidätetyksi vuonna 1967; tuona vuonna uskonto kiellettiin Albaniassa kokonaan. Koliqi sai viidentoista vuoden vankeustuomion syytettynä ulkomaisten radiolähetysten kuuntelusta ja hengellisen työn tekemisestä nuorison parissa. Vapauduttuaan yhdeksän vuoden kuluttua hän palasi Shkodëriin ja jatkoi papintyötään salassa. Uskonnosta tuli jälleen laillista vuonna 1990. Koliqi sai taas työskennellä avoimesti ja esimerkiksi auttoi katolisen lehdistön uudelleenperustamisessa. Hänestä tuli myös näkyvä hahmo entisten poliittisten vankien yhteisössä. Koliqi sai 90-vuotispäivänään erikoistervehdyksen paavi Johannes Paavali II:lta, ja myös presidentti Sali Berisha muisti Koliqia "Pishtar i Demokracisën" tittelillä ("Demokratian soihdunkantaja").


title: Mikel Koliqi

text: Koliqi tapasi Johannes Paavali II:n tämän yksipäiväisellä Albanian-matkalla 25. huhtikuuta 1993. Pitkä keskustelu onnistui, sillä molemmat olivat italiantaitoisia. Koliqista tehtiin kardinaali vuoden 1994 konsistoriossa 26. marraskuuta, jolloin paavi nimitti hänet Ognissanti in Via Appia Nuovan kardinaalidiakoniksi. Koliqi oli 92-vuotiaana kolmanneksi vanhin kardinaali, eikä hänellä korkean ikänsä johdosta enää ollut äänioikeutta konklaaveissa. Koliqi itse painotti, että kardinaaliksi nimittäminen ei ollut hänen ansiotaan, vaan kunnianosoitus kaikille hänen kanssaan kärsineille. Hän oli huolissaan vastuustaan ja pelkäsi, että ihmiset pitäisivät häntä paavin erityisenä edustajana Albaniassa. Koliqi vietti viimeiset vuotensa sisaruksensa tyttären ja tämän perheen luona pienessä asunnossa lähellä Shkodërin tuomiokirkkoa. Hän kuoli 96-vuotiaana kotikaupungissaan. Hänestä ei koskaan tullut piispaa, sillä hän oli ikänsä johdosta kieltäytynyt konsekroinnista.


title: Mikel Koliqi

text: Koliqi sävelsi kolme merkittävää oopperaa ja liturgista musiikkia. Hän toimi myös kuoromestarina ja kirjoitti runoja.


title: Varšavjanka (1831)

text: Varšavjanka (, ) tai Varsovan laulu on puolalaisen Karol Kurpińskin vuonna 1831 säveltämä, ranskalaisen Casimir François Delavignen sanoittama ja Karol Sienkiewiczin puolaksi kääntämä kapinalaulu, jossa sympatisoidaan Puolan vuoden 1830–1831 Marraskuun kansannousua.


title: Varsovan laulu (täsmennyssivu)

text: Varsovan laulu voi tarkoittaa ainakin seuraavia:


title: Kesäloma Miamissa

text: Kesäloma Miamissa () on vuonna 1941 ensi-iltansa saanut yhdysvaltalainen Technicolor-menetelmällä tehty romanttinen musikaali-/komediaelokuva. Elokuvan ohjasi Walter Lang ja sen pääosissa ovat Don Ameche, Betty Grable ja Robert Cummings.


title: Kesäloma Miamissa

text: Grable (Kathryn ”Kay” Latimer) ja Landis (Barbara Latimer) näyttelevät kahta texaslaista tyttöä, jotka matkustavat Floridaan rikkaiden aviomiesten perässä.


title: Kesäloma Miamissa

text: "Kesäloma Miamissa" perustuu Stephen Powysin "Three Blind Mice" -näytelmään, josta käsikirjoituksen laativat George Seaton, Lynn Starling, Vincent Lawrence ja Brown Holmes. Alkuperäinen näytelmä avattiin Lontoossa 26. huhtikuuta vuonna 1938.


title: Kesäloma Miamissa

text: "Kesäloma Miamissa" sai ensi-iltansa kotimaassaan 18. kesäkuuta vuonna 1941 Miamissa sekä koko maassa 4. heinäkuuta. Suomessa elokuva ilmestyi elokuvateattereihin 4. huhtikuuta vuonna 1943. 20th Century Fox tuotti elokuvan.


title: Kesäloma Miamissa

text: Betty Grablen tanssipartneri "Kindergarten Conga" -musiikkinumerossa oli koreografi Hermes Pan, joka myös kehitti muut tanssinumerot tähän elokuvaan.


title: Kesäloma Miamissa

text: Virginia Gilmore, Gene Tierney ja Arline Judge olivat alkuperäisiä "Kesäloma Miamissa" näyttelijäkaartin harkintanäyttelijöitä. Myös John Paynea ja Dana Andrewsia harkittiin miespääosiin.


title: D’Ewes Coke

text: D’Ewes Coke (1747–1811) oli englantilainen pappi, joka omisti hiilikaivoksia ja lahjoitti omaisuuttaan hyväntekeväisyyteen.


title: D’Ewes Coke

text: Coke syntyi vuonna 1747 Mansfield Woodhousen kylässä Nottinghamshiressä. Hänen perheensä omisti hiilikaivoksia Pinxtonissa Derbyshiren itärajalla. Hänen isänsä kuoli pojan ollessa kaksitoistavuotias. Coke kävi koulua Reptonissa ja opiskeli sen jälkeen Cambridgen yliopistossa. Hän liittyi anglikaanisen kirkon papistoon vuonna 1770, jolloin hänet siunattiin diakoniksi. Pappisvihkimyksen hän sai vuonna 1771, ja hän toimi kappalaisena Pinxtonissa ja South Normantonissa neljänkymmenen vuoden ajan.


title: D’Ewes Coke

text: Coke meni naimisiin Hannah Heywoodin kanssa ja sai kolme poikaa. Perhe sai Coken suvun tiluksia Pinxtonista perinnöksi vuonna 1780. Vuonna 1782 he saivat vaimon puolelta perinnöksi Brookhill Hallin kartanon. Kuuluisa taiteilija Joseph Wright maalasi sen puistossa kolmoismuotokuvan pariskunnasta ja miehen kansanedustaja-serkusta samana vuonna. Työ on Derbyn kaupunginmuseossa. Maalauksen henkilöiden mielenkiinto keskittyy paperiarkkiin, jossa saattaa olla uusi puutarhasuunnitelma tai vaimon maisemapiirustuksia – taiteilijan muistiinpanot sommitelman perusteluista eivät ole säilyneet.


title: D’Ewes Coke

text: Nuorin Coken pojista, John, perusti Pinxtonin posliinitehtaan yhdessä William Billingsleyn kanssa.


title: D’Ewes Coke

text: Coke jätti testamentissaan varoja oppikirjojen hankkimiseen Pinxtonin koululaisille.


title: Taistojen tiellä

text: Taistojen tiellä ("Eespäin, eespäin, tiellä taistojen...") on yksi tunnetuimmista suomalaisista työväenlauluista. Se on peräisin 1920-luvulta.


title: Taistojen tiellä

text: Kappaleen sävel on Hannes Konnon alun perin "Jää hyvästi isänmaa" -nimiseen suojeluskuntamarssiin 1920-luvulla säveltämä. Ludvig Kosonen sepitti säveleen vuosikymmenen puolivälissä "Nuorten työläisten lippulaulun" Sörnäisten nuoriso-osaston lippulauluksi. Knut Kangas laati tähän vuorostaan vuonna 1929 uudet sanat, jolloin nykyinen "Taistojen tiellä" syntyi. Kappale jäi 1930-luvulla unohduksiin, mutta kohosi sotien jälkeen yhdeksi suosituimmista suomalaisista työväenlauluista, erityisesti työväentapahtumien yhteislauluna.


title: Havoc

text: Kejuan Muchita (s. 21. toukokuuta 1974), taiteilijanimeltään Havoc, on yhdysvaltalainen rap-artisti ja tuottaja sekä Mobb Deep -rapduon toinen jäsen. Hän on kotoisin pahamaineiselta New Yorkin Queensbridgen asuntoalueelta.


title: Fan S. Noli

text: Theofan Stilian "Fan" Noli (6. tammikuuta 1882 – 13. maaliskuuta 1965) oli albanialainen poliittinen ja hengellinen johtaja. Hän perusti vuonna 1922 autokefaliseksi julistautuneen Albanian ortodoksikirkon ja toimi maansa pääministerinä vuonna 1924. Hän myös käänsi kirjallisuuden merkkiteoksia albaniaksi ja kirjoitti runoja sekä teoksia esimerkiksi Skanderbegistä, William Shakespearesta ja Ludwig van Beethovenista.


title: Fan S. Noli

text: Noli syntyi albanialaisyhteisössä İbriktepessä, Itä-Traakiassa. Hän asui nuorena Ateenassa, Aleksandriassa ja Odessassa työskennellen näyttelijänä ja kääntäjänä. Hän muutti Bostoniin vuonna 1906, valmistui Harvardin yliopistosta vuonna 1912 ja kävi Albaniassa ensi kertaa vuonna 1913 palattuaan Eurooppaan ajamaan Albanian itsenäisyyttä.


title: Fan S. Noli

text: Noli sai pappisvihkimyksensä Yhdysvalloissa vuonna 1908. Hän perusti Albanian kirkon, sillä Yhdysvalloissa eräät albanialaiset kristityt kuuluivat albanialaista nationalismia jyrkästi vastustaneisiin Kreikan ortodokseihin. Noli nosti albanian kielen kirkolliseen käyttöön. Hän palasi ensimmäisen maailmansodan aikana Yhdysvaltoihin, jossa hän johti "Vatra"-järjestöä toimien siten albaanien diasporan johdossa. Noli johti sodan jälkeen diplomaattisia yrityksiä Albanian uuden yhdistymisen puolesta ja sai Yhdysvaltain presidentti Woodrow Wilsonilta tuen itsenäiselle Albanialle. Sittemmin hän johti menestyneesti Albanian pyrkimystä Kansainliiton jäseneksi; tämä tavoite toteutui vuonna 1920. Noli kritisoi Albanian hallituksen korruptoituneisuutta ja epäoikeudenmukaisuutta. Hän nousi liberaalina Albanian parlamenttiin vuonna 1921 ja toimi lyhyesti Xhafer Ypin hallituksen ulkoministerinä. Hänet konsekroitiin piispaksi vuonna 1923. Liberaalipoliitikko Avni Rustemin murha synnytti Albaniassa kriisin vuonna 1924, ja Noli pääsi johtamaan menestyksekästä vallankumousta konservatiivipääministeri Ahmed Zogua vastaan. Zogu pakeni maasta kesäkuussa. Häntä seurasi lyhyesti hänen appensa Shefqet Vërlaci ja sitten liberaali Iliaz Vrioni. Noli nimitettiin pääministeriksi 17. heinäkuuta 1924. Zogulle uskolliset joukot kuitenkin kaatoivat Nolin vallankumoushallituksen joulukuussa 1924 sillä seurauksella, että Noli lähti maanpakoon, aluksi Italiaan. Hän asui Yhdysvalloissa 1930-luvulta lähtien ja sai maan kansalaisuuden.


title: Fan S. Noli

text: Maanpaossa ollessaan Noli muodosti republikaanisen opposition kuningas Zogu I:ksi julistautunutta Zogua vastaan. Hän jatkoi Yhdysvalloissa koulutustaan. Hän opiskeli ja sittemmin opetti bysanttilaista musiikkia. Hän myös jatkoi Albanian ortodoksikirkon kehittämistä. Hän liittoutui lyhyesti kuningas Zogun kanssa, joka pakeni Italian miehittämästä Albaniasta vuonna 1939. Lujaa akselivaltojen ja kommunistien vastaista rintamaa ei kuitenkaan kyetty luomaan. Sodan jälkeen Noli loi suhteita Enver Hoxhan kommunistiseen hallintoon, mutta uskontojen edustajiin kohdistunut kasvava vaino esti Nolin kirkkoa pitämästä yllä siteitä Albanian ortodoksiseen hierarkiaan. Hoxhan hallinnon antiklerikalistisuudesta huolimatta Noli joutui FBI:n huomion kohteeksi palavan albanialaisen nationalisminsa johdosta. Noli oli tarkkailun alaisena yli vuosikymmenen ajan.


title: Fan S. Noli

text: Vuonna 1945 Noli sai tohtorinarvon historiassa Bostonin yliopistolta. Hän teki yliopistolla myös musiikkialaan liittyneitä tutkimuksia ja julkaisi Beethovenin elämäkertateoksen. Noli jopa sävelsi itse yksiosaisen "Scanderbeg"-sinfonian vuonna 1947. Ikääntynyt Noli vetäytyi Floridan Fort Lauderdaleen, jossa kuoli vuonna 1965. Albanian ortodoksikirkon haarasta, jota hän oli johtanut, tuli lopulta Amerikan ortodoksisen kirkon albanialainen arkkihiippakunta.


title: Fan S. Noli

text: Nolin kuva on vuonna 1996 julkaistussa albanialaisessa sadan leken setelissä.


title: Zela

text: Zela on:


title: Damien Fleury

text: Damien Fleury (s. 1. helmikuuta 1986 Caen, Ranska) on ranskalainen jääkiekkoilija, joka pelaa Saksan DEL-liigan Schwenninger Wild Wingsissa. Hän on pelipaikaltaan oikea laitahyökkääjä. Joukkueen pelaajakoordinaattori Hannu Vanhatalon mukaan Fleury on nopeajalkainen ja hanakasti laukova hyökkäyssuunnan pelaaja. Elite Prospects -sivuston Ulf Anderssonin mukaan hän on pienehkö, nopea laitahyökkääjä, jolla on hyvä rannelaukaus. Anderssonin mukaan Fleury pelaa irrationaalisesti ja hän osaa muuttaa suuntaa hyvin. Fleury on toisinaan myös melko kuumaverinen pelaaja. Hän on pelannut urallaan myös Ruotsissa, Sveitsissä, Suomessa ja KHL:ssä. Fleury laukoo oikealta.


title: Damien Fleury

text: Fleury aloitti uransa kotikaupungissaan Drakkars de Caenin joukkueessa, jossa hän pelasi ensimmäiset miesten pelinsä kaudella 2003–2004 Ranskan toiseksi korkeimmalla sarjatasolla. Toisen kautensa päätteeksi Fleury oli nostamassa joukkuetta Ranskan pääsarjaan, Ligue Magnusiin keväällä 2005. Kausi 2005–2006 oli hänen ensimmäinen kautensa siellä ja se toi 22 runkosarjaottelussa tehot 5+5=10. Fleury palkittiin kauden päätteeksi Ligue Magnusin vuoden nuorena pelaajana Jean-Pierre Graff Trophylla.


title: Damien Fleury

text: Kaudeksi 2006–2007 Fleury siirtyi Ours de Villard-de-Lansin riveihin ja kaudeksi 2007–2008 hän siirtyi sieltä Brûleurs de Loups de Grenoblen joukkueeseen. Fleury voitti siellä Ranskan-mestaruuden vuonna 2009 ja keväällä 2010 hänet palkittiin Ligue Magnusin parhaana ranskalaispelaajana Albert Hassler Trophylla.


title: Damien Fleury

text: Huhtikuussa 2010 Fleury teki sopimuksen Ruotsin toiseksi korkeimmalla sarjatasolla HockeyAllsvenskanissa pelaavan VIK Västerås HK:n kanssa. Hän oli 25 osumallaan koko liigan toiseksi paras maalintekijä Leksands IF:n Jens Bergenströmin jälkeen sekä 37 pisteellään joukkueensa toiseksi paras pistemies Evan McGrathin jälkeen.


title: Damien Fleury

text: Kaudeksi 2011–2012 Fleury siirtyi Elitserien-joukkue Luleå HF:ään. Hän pelasi Luulajassa 20 ottelua ja teki niissä vain 3 maalia. Luleå purki hänen sopimuksensa, kun Timrå IK halusi kiinnittää Fleuryn joukkueeseensa. Fleury teki Timrån kanssa marraskuussa 2011 kevään 2013 loppuun asti ulottuvan jatkosopimuksen. Hän maalasi Timråssa yhdeksän kertaa 32 ottelussa, mutta ei jatkanut joukkueessa kuitenkaan sopimuskauttaan loppuun, vaan siirtyi keväällä 2012 kaksivuotisella sopimuksella Allsvenskanin Södertälje SK:hon.


title: Damien Fleury

text: Fleury oli kaudella 2012–2013 Södertäljen paras pistemies ja maalintekijä tehoilla 29+18=47, kuten myös Kvalserienissä tehoilla 4+5=9. Hän voitti koko Allsvenskanin maalipörssin ja sijoittui pistepörssissä neljänneksi. Vuodenvaihteessa kesken kauden 2013–2014 Fleury siirtyi Södertäljestä loppukaudeksi Sveitsin National League A:n Lausanne HC:hen. Kaudeksi 2014–2015 hän siirtyi vuoden mittaisella sopimuksella SM-liigan nousijajoukkue Vaasan Sportin riveihin. Fleury oli tehoilla 15+11=26 joukkueen paras maalintekijä ja toiseksi paras pistemies maanhiehensä Charles Bertrandin jälkeen ja jakoi kolmen muun pelaajan kanssa koko SM-liigan maalipörssin toista sijaa, kunnes Fleury jätti Sportin tammikuussa 2015. Taustalla oli hänen kieltäytymisensä jatkoneuvotteluista ja halustaan siirtyä seuraavaksi kaudeksi ulkomaille. Fleury tekikin jo samana päivänä loppukauden kattaneen sopimuksen SHL-joukkue Djurgårdens IF:n kanssa.


title: Damien Fleury

text: Kaudeksi 2015–2016 Fleury siirtyi vuoden mittaisella sopimuksella Saksan DEL-liigan Schwenninger Wild Wingsiin. Hän oli joukkueen paras maalintekijä ja toiseksi paras pistemies Will Actonin jälkeen tehoilla 25+15=40. Fleuryn edellä koko DEL:n maalipörssissä oli vain Nürnberg Ice Tigersin Patrick Reimer. Kaudeksi 2016–2017 Fleury siirtyi KHL:n kiinalaisen laajennusjoukkue Kunlun Red Starin riveihin. Hänellä jäi pudotuspelit väliin loukkaantumisen vuoksi.


title: Damien Fleury

text: Fleury palasi kaudeksi 2017–2018 SM-liigaan ja siirtyi vuoden mittaisella sopimuksella Rauman Lukkoon. Hän teki 19 pelaamassaan ottelussa vain tehot 2+4=6, kunnes lokakuun 2017 lopulla Fleury ja Lukko purkivat sopimuksensa yhteisymmärryksessä. Pian tämän jälkeen hän palasi loppukauden sopimuksella aiempaan seuraansa Saksan DEL-liigan Schwenninger Wild Wingsiin.


title: Damien Fleury

text: Fleury pelasi MM-kilpailuissa vuosina 2009, 2011, 2012, 2013, 2014, 2015, 2016 ja 2017. Vuoden 2009 turnauksessa hän voitti Ranskan sisäisen tehotilaston lukemalla +5. Fleury oli vuoden 2014 turnauksessa kolmella osumallaan joukkueen paras maalintekijä Julien Desrosiersin kanssa. He jakoivat myös neljällä tehopisteellään sisäisen pistepörssin voiton Pierre-Édouard Bellemaren kanssa. Vuoden 2015 turnauksessa Fleury oli joukkueen paras pistemies ja maalintekijä tehoilla 5+1=6 ja hän jakoi Ranskan sisäisen tehotilaston voiton Stéphane Da Costan ja Antoine Rousselin kanssa lukemalla +2. Vuoden 2016 turnauksessa Fleury toimi Ranskan varakapteenina. Valmennus valitsi hänet joukkueensa turnauksen yhdeksi kolmesta parhaasta pelaajasta vuosina 2013 ja 2015.


title: Damien Fleury

text: Fleury pelasi myös sekä Vancouverin olympiakisojen 2010, Sotšin olympiakisojen 2014 ja Pyeongchangin olympiakisojen 2018 karsinnoissa. Hän oli viimeisimmän karsintaturnauksen viimeisellä kierroksella Ranskan paras maalintekijä kahdella osumallaan. Yhteensä Fleury on pelannut 171 A-maaottelua tehopistein 51+34=85.


title: Damien Fleury

text: Fleury pelasi myös alle 20-vuotiaiden I-divisioonan MM-kilpailuissa vuonna 2006.


title: Deborah Ann Woll

text: Deborah Ann Woll (s. 7. helmikuuta 1985 Brooklyn, New York, Yhdysvallat) on yhdysvaltalainen näyttelijä.


title: Deborah Ann Woll

text: Deborah Ann Woll on kotoisin Brooklynista New Yorkista. Hän oli nuorena ujo ja kiusattu. Hän alkoi värjätä vaaleita hiuksiaan punaisiksi 14-vuotiaana erottuakseen muista. Woll harrasti teatteria, pianonsoittoa ja tanssia.


title: Deborah Ann Woll

text: Woll opiskeli teatteria Etelä-Kalifornian yliopistossa. Valmistumisensa jälkeen hän vieraili useissa televisiosarjoissa kuten "Life", "Teho-osasto" ja "Kovan onnen kundi". Woll teki läpimurtonsa vampyyri Jessica Hambyn roolissa televisiosarjassa "True Blood" vuonna 2008. Sittemmin hän on saanut useita elokuvarooleja muun muassa elokuvista "Catch .44" ja "Little Murder". Woll on esiintynyt myös teatterissa.


title: Pjetër Budi

text: Pjetër Budi (, 1566 – joulukuu 1622) oli Sapën hiippakunnan katolinen piispa ja kirjailija. Hän on merkittävä hahmo Albanian kulttuurihistoriassa. Hän julkaisi neljä, aikanaan harvinaislaatuista albaniankielistä uskonnollista kirjaa. Hän oli lisäksi ensimmäinen huomattavan määrän runoutta julkaissut albanialainen.


title: Pjetër Budi

text: Budi ansioitui myös osallistumalla kansan vastarintaan ottomaanimiehitystä vastaan. Hänet nimitettiin Sapën piispaksi 21. heinäkuuta 1621 ja konsekroitiin 22. elokuuta. Pääkonsekraattorina toimi Ottavio Bandini, jota avustivat Luca Alemanni ja Giovanni Antonio Santorio. Piispan mukaan nimetty Pjetër Budin katu sijaitsee Albanian pääkaupungissa Tiranassa.


title: Derbyn raviradan roomalaisrauniot

text: Derbyn raviradan roomalaisrauniot on kolmas Derbyn kaupungin liepeillä oleva roomalaisaikainen muinaisjäänne Strutt’s Parkin roomalaislinnoituksen ja Dervention linnoituksen lisäksi. Raviradan asutus on ollut "vicus" eli pieni kylä, jossa oli Dervention linnoitukseen liittyvää siviiliasutusta. Se sijaitsee noin 600 metrin päässä linnoituksesta. Paikalla on tehty arkeologisia kaivauksia vuosina 1968–1974.


title: Derbyn raviradan roomalaisrauniot

text: Nykyisen Derbyn raviradan alta on löydetty hautakammioita, pajoja ja harvinainen uurnaholvi, joka on ollut derventiolaisten käytössä. Derventiosta Sawleyyn kulkenut roomalaistie kulki nykyisen raviratapuiston poikki. Pajoissa on tehty roomalaistyyppistä lasitettua keramiikkaa ja taottu rautaa, mahdollisesti muitakin metalleja. Pajoja on käytetty aktiivisimmin vain muutaman vuosikymmenen ajan 100-luvun alussa. Keramiikantuuotannon hiipuessa metallinvalmistus nousi alueen merkittävimmäksi toiminnaksi, ja se jatkui 300-luvun puoliväliin. Alueelta löydetyt haudat liittyvät tähän vaiheeseen. Roomalaistien varrella on viisi mausoleumia. Niiden yhteydessä on myös avoin hautausmaa. Pohjoisempana on muurien suojaama hautausmaa-alue, jossa on jälkiä sekä poltto- että arkkuhautauksista.


title: Sevillan metron linja 1

text: Linja 1 () on Sevillan metron ensimmäinen ja toistaiseksi ainoa käytössä oleva linja. Se yhdistää Sevillan kaupungin ympäröiviin Mairena del Aljarafen ja San Juan de Aznalfarachen kuntiin sekä Dos Hermanasin Montequinton kaupunginosaan. Linja on otettu käyttöön 2. huhtikuuta 2009.


title: Sevillan metron linja 1

text: Linjan 1 varrella on 21 asemaa, jotka on jaettu kolmeen eri maksualueeseen. Junia kulkee arkisin ruuhka-aikoina 4-5 minuutin vuorovälein, muulloin vuoroväli on pääosin 6-7 minuutin luokkaa. Arkisin liikenne alkaa kello 6.30 ja viikonloppusin tuntia myöhemmin. Liikenne loppuu kello 23 perjantai- ja lauantai-iltoja lukuun ottamatta, jolloin metro liikennöi kello kahteen asti yöllä.


title: Sevillan metron linja 1

text: Taulukossa on esitetty linjan 1 asemat lännestä itään sekä nykyiset ja suunnitteilla tai rakenteilla olevat raideliikenteen vaihtoyhteydet asemilta.


title: Sevillan lentoasema

text: Sevillan lentoasema () on lentoasema kymmenen kilometrin päässä Sevillan kaupungista Espanjassa. Asema on Andalusian alueen toiseksi vilkkain Málagan lentoaseman jälkeen. Vuonna 2010 matkustajia oli 4 224 718.


title: Sevillan lentoasema

text: Sevillan lentoasema on useiden halpalentoyhtiöiden, kuten Ryanairin, Vueling Airlinesin ja easyJetin käytössä. Asemalla on yksi kiitotie ja yksi terminaalirakennus.


title: Felix Krohn

text: Felix Julius Theofil Krohn (20. toukokuuta 1898 Tampere – 8. marraskuuta 1963 Lahti) oli suomalainen kapellimestari, säveltäjä ja Lahdessa toimineen Viipurin musiikkiopiston pitkäaikainen rehtori.


title: Felix Krohn

text: Krohnin vanhemmat olivat säveltäjä ja musiikkitieteilijä Ilmari Krohn ja Emilie Alide Marie von Dittmann. Hänen ensimmäinen puolisonsa 1919-1936 oli Meri Annikki Hallenberg, parin lapsia ovat ekonomi-juristi Juhana Kurki-Suonio ja lääketieteen tohtori Kyllikki Ohela. Toinen puoliso vuodesta 1940 oli Aune Kyllikki Lepistö Krohn tuli ylioppilaaksi 1915 ja opiskeli Helsingin musiikkiopistossa vuosina 1916–1918 pääaineenaan säveltäminen. Lisäopintoja hän hankki seuraavina vuosina Keski-Euroopassa, muun muassa Berliinin musikkikorkeakoulussa. Vuonna 1921 Krohn antoi Helsingissä oman sävellyskonsertin ja suoritti vuonna 1922 Helsingin yliopistossa filosofian kandidaatin tutkinnon pääaineenaan musiikkitiede.


title: Felix Krohn

text: Krohn toimi 1920-luvulla Viipurissa sekä liike-elämän palveluksessa että Viipurin Musiikkiopiston musiikin teorian opettajana. Musiikkiopiston ja kaupungissa toimineen sinfoniaorkesterin johtajana oli noina aikoina tunnettu venäläissyntyinen kapellimestari ja viulupedagogi Boris Sirpo. Krohn itse puolestaan johti Viipurin Lauluveikkoja vuosina 1927–1932. Kun kieltolaki kumottiin, Kroh siirtyi perheineen Helsinkiin, jossa hän sai työpaikan Oy Alkoholiliike Ab:n pääkonttorissa. Helsingin vuosinaan hän johti vuonna 1933 perustettua Kalevan Laulajat -mieskuoroa (nyk. Helsingin Lauluveljet). Talvisodan kynnyksellä vuonna 1939 Krohn palasi takaisin Viipuriin musiikkiopiston vt. johtajaksi Boris Sirpon lähdettyä Yhdysvaltoihin. Sodan aikana musiikkiopisto joutui kuitenkin evakkoon Lahteen, jonne se asettui pysyvästi välirauhan aikana syksyllä vuonna 1940. Krohn nimitettiin tällöin laitoksen vakinaiseksi johtajaksi, ja hän olikin sitten opiston johtajana aina kuolemaansa saakka vuoteen 1963. Hän toimi myös Lahden Orkesteriyhdistyksen orkesterin kapellimestarina, samoin kuin musiikkikriitikkona.


title: Felix Krohn

text: Krohn vaikutti merkittävällä tavalla Lahteen vuonna 1954 valmistuneen uuden konserttitalon rakennushankkeen toteutumiseen. Viipurin Musiikkiopisto sai talosta uudet opetustilat. Krohnilla on talossa jopa oma nimikkosali, "Felix Krohn -sali", joka on ollut kaupungissa suosittu konserttien ja musiikkitilaisuuksien pitopaikka. Krohnin kuoltua vuonna 1963 hänet siunattiin tässä salissa. Musiikkiopisto muutti samana vuonna nimensä Lahden musiikkiopistoksi (vuodesta 2003 Lahden konservatorio). Krohnin luottamustehtäviin kuului muun muassa Suomen Musiikkioppilaitosten liiton puheenjohtuus. Suomen sisällissotaan Krohn osallistui valkoisten joukoissa ja toimi myöhemmin Viipurin suojeluskunnassa komppanianpäällikkönä.


title: Felix Krohn

text: Krohn sävelsi runsaasti kuoroteoksia ja yksinlauluja monien suomalaisten runoilijoiden teksteihin, mutta hän sävelsi mieluusti myös näyttämö- ja elokuvamusiikkia. Hänen noin 300 sävellyksestään kuorolaulujen osuus on lähes kolmannes. Krohnia on luonnehdittu säveltäjänä herkäksi romantikoksi. Hänen sävellyksiään ovat muun muassa:


title: Vitebskin rautatieasema (Pietari)

text: Vitebskin rautatieasema () on Pietarin kaupungin ydinkeskustan eteläosassa sijaitseva kauko- ja lähiliikenteen rautatieasema.


title: Vitebskin rautatieasema (Pietari)

text: Vitebskin asema on Venäjän rautateiden Pietarista etelään ja lounaaseen suuntautuvan henkilöjunaliikenteen pääteasema. Täältä liikennöidään mm. Pihkovaan, Venäjän eteläosiin ja Kaliningradin alueelle sekä kansainvälisillä reiteillä Latviaan, Liettuaan, Valko-Venäjälle, Ukrainaan ja Keski-Euroopan maihin. Kaukojunien ohella Vitebskin asemalta lähtee lähiliikenteen junia Pietarin eteläisiin kaupunkeihin kuten Puškiniin ja Pavlovskiin, sekä Novgorodiin.


title: Vitebskin rautatieasema (Pietari)

text: Vitebskin asema sijaitsee Pietarin Baltian aseman (liikenne Tallinnan suuntaan) ja Moskovan aseman puolivälissä, noin 2 km:n päässä molemmista. Pietarin metrolinjan 1 asema "Puškinskaja" on aseman vieressä. Tämän metroaseman koillispuolella sijaitsee myös linja 5:n metroasema "Zvenigorodskaja". Aseman editse kulkevaa valtatietä liikennöivät johdinautolinjat 3, 8, 15 ja 17 sekä raitiovaunu 16. Aseman edustalla on myös linjataksien K258 ja K338 päätepysäkki.


title: Rosenlewin Urheilijat -38 (jalkapallo)

text: Rosenlewin Urheilijat -38 (RU-38) oli porilainen vuonna 1938 perustettu urheiluseura, jonka lajeina olivat muun muassa jalkapallo, jääkiekko, jääpallo ja yleisurheilu. Tämä artikkeli keskittyy RU-38:n jalkapallotoimintaan.


title: Rosenlewin Urheilijat -38 (jalkapallo)

text: RU-38 perustettiin Porissa vuonna 1938 Oy W.Rosenlew Ab:n urheiluseuraksi. Seuran lajivalikoimaan kuului alusta alkaen myös jalkapallo. Sarjatoimintaan seura osallistui ensimmäistä kertaa kuitenkin vasta sotavuosien jälkeen 1947, jolloin edustusjoukkue pelasi kolmanneksi korkeimmalla sarjatasolla Maakuntasarjassa.


title: Rosenlewin Urheilijat -38 (jalkapallo)

text: Seuran toimintamalliin niin jalkapallossa, jääkiekossa kuin yleisurheilussakin kuului alusta alkaen pelaajien värvääminen muista seuroista. Uusille pelaajille järjestettiin työpaikka yhtiön tehtailta, joka mahdollisti myös harjoittelun työaikana ja teki pelaajista puoliammattilaisia. RU-38:n toiminta oli uutta suomalaisessa amatööriurheilussa ja sitä ei muiden seurojen keskuudessa aina katsottu hyvällä.


title: Rosenlewin Urheilijat -38 (jalkapallo)

text: RU-38:n nimekkäimpiä hankintoja olivat seuraan 1950-luvun lopulla siirtyneet maajoukkuepelaajat Aimo Sommarberg (KTP), Stig-Göran Myntti (VIFK), Matti Jokinen (IF Drott) ja Seppo Pelkonen (JoPS).


title: Rosenlewin Urheilijat -38 (jalkapallo)

text:
1950-luvun alun ja puolivälin joukkue pelasi vaihtevalla menestyksellä toisella ja kolmanneksi korkeimmilla sarjatasoilla.
Pelaajahankintojensa ansiosta RU-38 onnistui nousemaan vihdoin Mestaruussarjaan kaudeksi 1959. Ensimmäinen kausi oli heti menestys ja joukkue sijoittui sarjassa toiseksi. Hopeaa saavuttaneessa joukkueessa pelasivat: Aulis Järvinen, Aimo Sommarberg, Alpo Tall, Toivo Johansson, Altti Grönlund, Viljo Vainio, Olavi Leskinen, Seppo Pelkonen, Eino Wessman, Lasse Häyhä ja Rainer Mäkelä.


title: Rosenlewin Urheilijat -38 (jalkapallo)

text: Seuraavana vuonna joukkue kärsi loukkaantumisista. Erityisesti puolustaja Aimo Sommarbergin puuttuminen näkyi kentällä ja lopulta sijoitukseksi 12 joukkueen sarjassa tuli kymmenes. Seura putosi sarjaporrasta alemmaksi. Hieman lohtua pettymykseen toi joukkueen selviytyminen Suomen Cupin finaaliin. Helsingin olympiastadionilla pelatussa loppuottelussa Valkeakosken Haka oli parempi maalein 3-1.


title: Rosenlewin Urheilijat -38 (jalkapallo)

text: Putoamisen jälkeen seura pelasi vielä seitsemän kautta Suomensarjassa. Vuonna 1965 nousu takaisin pääsarjaan oli lähellä. TPS kukisti RU:n nousun ratkaisseessa uusintaottelussa viime hetken rangaistuspotkumaalilla. Ottelua seurasi Herralahdessa RU-38:n kaikkien aikojen ennätysyleisö, 5 214 maksanutta katsojaa.


title: Rosenlewin Urheilijat -38 (jalkapallo)

text: Viimeiseksi jäänellä kaudellaan 1967 RU-38 onnistui nousemaan takaisin SM-sarjaan. Sarjapaikka siirtyi kuitenkin seurafuusion myötä syntyneen uuden joukkueen Porin Ässien nimiin.


title: Rosenlewin Urheilijat -38 (jalkapallo)

text: Rosenlew päätti luopua vuonna 1967 kalliiksi tulleesta urheilutoiminnastaan ja seura yhdistyi Porin Karhujen kanssa. Uusi seura sai nimekseen Porin Ässät. Karhut oli myös itse fuusioseura, joka oli syntynyt vuonna 1960 Porin Palloilijoiden ja Porin Kärppien yhdistyessä.


title: Rosenlewin Urheilijat -38 (jalkapallo)

text: Viimeisenä sarjakautena sekä RU-38 että Karhut pelasivat samassa Suomensarjan lohkossa, vaikka seurojen yhdistyminen oli jo yleisessä tiedossa. Tämä johti erikoisiin tilanteisiin. Epäiltiin esimerkiksi Karhujen hävinneen tahallaan loppukauden keskinäisen kohtaamisen, jotta RU-38 olisi selviytynyt SM-karsintaan.


title: Rosenlewin Urheilijat -38 (jalkapallo)

text: RU-38 pääsi lopulta karsintoihin ja lunasti paikan Mestaruussarjaan kaudeksi 1968. Sarjapaikan perinyt Ässät pelasi kaksi kautta korkeimmalla sarjatasolla ennen putoamistaan Suomensarjaan.


title: MeeK

text: MeeK eli Stephane-Franck Pascal (s. 16. helmikuuta 1971 Montmorency, Ranska) on brittiläis-ranskalainen indie pop -genren lauluntekijä, kitaristi, pianisti, sovittaja ja tuottaja. Hän laulaa niin englanniksi kuin ranskaksi ja hän on yksi ensimmäisistä eurooppalaisista artisteista, joka jo kauan ennen sosiaalisen median alustoja käytti internetiä markkinoidakseen omaa musiikkiaan tavallisille kuuntelijoille ja faneille.


title: MeeK

text:
Hänen ensimmäinen albuminsa "Psychotique" julkaistiin vuonna 2002 ja oli erittäin onnistunut Internetin ansiosta.
Hänen toista albumiaan "Margaret et ses Bijoux" myytiin hyvin vuonna 2004 ja se oli jo ns. "käsitealbumi".
Samana vuonna 2004 MeeK : in japanilainen levy-yhtiö vei hänen tribuuttialbuminsa "Sleeping With Big Ben" myyntiin Japanin markkinoille. Albumi on siinä mielessä erikoinen, koska MeeK päätti laulaa 12 Beatlesin kappaletta uudenlaisessa akustisessa järjestyksessä ja albumista tuli kansainvälinen jättimenestys Beatles-fanien keskuudessa. Vuonna 2008 MeeK julkaisi kolmannen albuminsa nimeltään "Sortie de secours", joka sisältää hitin "Six Feet Under".


title: MeeK

text: MeeK:in musiikki on hyvin melodista ja usein hänen sointunsa syntyvät päällekkäisten lauluosuuksien harmonioista. Hänen sanoituksensa sisältää niin surrealistista, ironista, kaksimielistä kuin vääristynyttäkin kuvakieltä. Todellinen The Meek -soundi on ehta seos akustisia instrumentteja sekä hienostuneita laulullisia sovituksia ja kaikki tämä on kuorrutettu korkealla, herkullisella ja melkein lapsenomaisella äänellä.


title: MeeK

text: Jotkut sanovat, että hänestä on tullut eräänlainen "kulttiartisti" vuosien myötä hänen arvoituksellisen persoonansa vuoksi.


title: MeeK

text: Hänen albumeitaan on ylistetty yhä kasvavilla fanisivuilla internetissä ympäri maailman.


title: Innovatiivisuus

text: Innovatiivisuus on lähellä luovuutta ja keksimistä oleva käsite. Usein innovatiivisuudella tarkoitetaan ominaisuutta, joka on kykyä ja halua luoda ja ottaa käyttöön innovaatioita eli tietynlaista uudistus- ja uudistumisvalmiutta. Innovatiivisuus voi ilmetä esimerkiksi yksittäisissä ihmisissä, yrityksissä tai alueissa. Lisäksi toimintaa itsessään voidaan kuvailla innovatiiviseksi. Joissain yhteyksissä pysytään rajatummassa määritelmässä, jonka mukaan innovatiivisuutta on yksinkertaisesti kyky luoda innovaatioita, laajemmin tulkittuna innovatiivisuus on avoimuutta uusia ideoita ja uudistuksia kohtaan


title: Innovatiivisuus

text: Yleisesti todetaan, että innovatiivisuutta tarvitaan paitsi liiketaloudessa, myös koko yhteiskunnassa, jotta kiihtyvässä kasvutahdissa on mahdollista pärjätä. Yhteiskunnallisella tasolla innovatiivisuuteen liittyy kaksi ulottuvuutta: (1) kyky luoda kehittämisen ja tutkimuksen avulla uutta osaamista ja uutta tietoa ja (2) kyky luoda uudenlaista liiketoimintaa.


title: Innovatiivisuus

text: Innovatiivisuuden voidaan katsoa olevan luovuutta, johon liittyy käytäntöönsaattamispyrkimys. Esimerkiksi innovatiivisuudesta väitelleen Reijo Siltalan mukaan innovatiivuus on monipuolista oppimista edellyttävää (1) luovuutta, jolla on prosessiin tai tapahtumaan liittyviä (2) positiivisia vaikutuksia (3) käytännössä.


title: Innovatiivisuus

text: Robert D. Behnin mukaan innovatiiviseksi työyhteisöksi voi tietoisesti pyrkiä kehittymään.


title: Innovatiivisuus

text: Tärkeää tällöin on kymmenen perusperiaatetta:


title: Innovatiivisuus

text: 1. Vastaa välittömästi pyyntöihin työolosuhteiden parantamisesta


title: Innovatiivisuus

text: 2. Salli virheitä


title: Innovatiivisuus

text: 3. Luo tietty päämäärä ja tapa arvioida suorituksia


title: Innovatiivisuus

text: 4. Laajenna työnkuvia


title: Innovatiivisuus

text: 5. Siirrä ihmisiä eri tehtäviin


title: Innovatiivisuus

text: 6. Palkitse ryhmiä, älä yksittäisiä henkilöitä


title: Innovatiivisuus

text: 7. Tee hierarkia niin merkityksettömäksi kuin mahdollista


title: Innovatiivisuus

text: 8. Hajota toiminnallisia yksiköitä


title: Innovatiivisuus

text: 9. Anna jokaiselle kaikki työssä tarvittava tieto


title: Innovatiivisuus

text: 10. Tuo esiin ja kerro toimivista innovaatioista


title: Margit Ekman

text: Margit Ekman (25. helmikuuta 1919 Helsinki – 19. elokuuta 2011 Helsinki) oli suomalainen valokuvaaja, joka yhdessä Eila Marjalan kanssa perusti legendaariseksi luonnehditun muotokuvastudion Kuvasiskot, joka toi värikuvauksen muotokuviin ja nosti valokuvan maalattujen muotokuvien rinnalle.


title: Margit Ekman

text: Marjala ja Ekman tutustuivat nuorina pelastusarmeijassa. Ekman auttoi alkuun Marjalaa tämän kuvaamon raha-asioiden hoidossa, mutta innostui itsekin valokuvaamisesta. He perustivat 1946 Kuvasiskot-studion Lahdessa, josta se siirtyi Helsinkiin. Studion vakioasiakkaisiin kuului suomalaisen politiikan ja taiteen huippuja, ja se oli Urho Kekkosen hovikuvaaja. Marjalan kuoltua Ekman jatkoi työtä vuoteen 1995.


title: Margit Ekman

text: Studio palkittiin useilla merkittävillä palkinnoilla. Studion negatiivit ja valikoima kuvia on lahjoitettu Suomen valokuvataiteen museoon.


title: Vankila (elokuva)

text: Vankila (eng. "Prison") on Renny Harlinin ohjaama vuonna 1988 ensi-iltansa saanut kauhuelokuva. Elokuvan pääosissa nähdään Viggo Mortensen, Chelsea Field, Lane Smith ja Lincoln Kilpatrick. Elokuva ei menestynyt taloudellisesti.


title: Vankila (elokuva)

text: "Video-oppaassa" vuodelta 1994 Asko Alanen kutsuu elokuvaa paitsi Renny Harlinin ”käyntikortiksi Hollywoodiin”, myös komeasti tehostetuksi ja vauhditetuksi kuvaukseksi vankilaelämästä. Hän antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" antaa vain puolitoista tähteä neljästä.


title: 197 Arete

text: 197 Arete on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi, jonka löysi J. Palisa vuonna 1879. Pikkuplaneetta sai nimensä kreikkalaisen mytologian Areten mukaan.


title: 197 Arete

text: Areten läpimitta on vain noin 29 kilometriä, joten se on aika pieni. Se kuitenkin heijastaa hyvin valoa ja on siksi melko kirkas. Se kuuluu spektrityyppiin S ja sen albedo on noin 0,442. Areten pyörähdysaika eli vuorokauden pituus sen pinnalla on noin 6,61 tuntia.


title: 197 Arete

text: Joka 18. vuosi Arete tulee 0,04 astronomisen yksikön päähän Vestasta. Täten Areten radan muutoksista on voitu määrittää Vestan massa.


title: Alankomaiden merijalkaväki

text: Alankomaiden merijalkaväki () on Alankomaiden merivoimien jalkaväkiosasto, joka on koulutettu toimimaan missä tahansa maailmassa kaikissa olosuhteissa nopeaa toimintaa vaativissa tehtävissä. Joukko voidaan toimittaa minne tahansa 48 tunnissa.


title: Alankomaiden merijalkaväki

text: Jo ensimmäisessä Englannin ja Hollannin sodassa käytettiin tavallista jalkaväkeä laivoilla menestyksekkäästi. Hollannin tasavallan epävirallinen johtaja Johan de Witt ja amiraali Michiel de Ruyter perustivat Alankomaiden merijalkaväen toisen Englannin ja Hollannin sodan aikana 10. joulukuuta 1665 nimellä "Regiment de Marine". Sen ensimmäisenä komentajana oli Willem Joseph van Ghent. Alankomaiden merijalkaväestä tuli viides perustettu merijalkaväki Espanjan "Infanteria de Armadan", Portugalin merijalkaväen, Ranskan "Troupes de Marinen" ja Englannin merijalkaväen jälkeen.


title: Alankomaiden merijalkaväki

text: Amiraali van Ghentin johdolla laivasto teki 10.-14. kesäkuuta 1667 Medwayhin tuhoisan iskun, johon myös merijalkaväki osallistui uuden komentajansa englantilaisen everstin Thomas Dolmanin johtamana. Lähes 1500 merijalkaväen sotilasta osallistui 2. heinäkuuta tehtyyn Landguardiin (lähellä Harwichia) tehtyyn iskuun ja sitä edeltäneeseen Woodrichin maihinnousuun.


title: Alankomaiden merijalkaväki

text: Kolmannen Hollannin ja Englannin sodan aikana merijalkaväki osallistui 7. kesäkuuta 1672 Solebayn taisteluun, mutta 29. kesäkuuta kaksi kolmannesta merijalkaväestä siirrettiin maavoimiin muodostettavaan prikaatiin. Joukot palasivat laivoille kuitenkin Texelin taisteluun 21. elokuuta 1673, mutta ne taistelivat 1674 Seneffen taistelussa jälleen maavoimien rinnalla ranskalaisten etenemistä torjuttaessa.


title: Alankomaiden merijalkaväki

text: Merijalkaväki oli mukana yhdistetyn Englannin ja Hollannin laivaston valloittaessa Gibraltarin 1704 sekä puolustaessa valloitustaan sen jälkeen. Hollannin tuki Yhdysvaltain itsenäisyydelle johti neljänteen Hollannin ja Englannin väliseen sotaan, jossa merijalkaväki osallistui Dogger Bankin taisteluun.


title: Alankomaiden merijalkaväki

text: Merijalkaväki oli välillä lakkautettuna. Batavian tasavalta perusti 20. maaliskuuta 1801 merijalkaväen ja kuningas Louis Bonaparte perusti 14. elokuuta 1806 "Korps Koninklijke Grenadiers van der Marinen". Nykyinen merijalkaväki on perustettu 1814 ja se sai nykyisen nimensä 1817.


title: Alankomaiden merijalkaväki

text: Joukot osallistuivat sotatoimiin Hollannin Itä-Intian siirtokunnissa, jossa Alankomaat lopulta sai haltuunsa koko alueen 1850-luvulla ja se kesti aina ensimmäiseen maailmansotaan. Acehin sota 1873-1913 sekä Balin taistelut muodostava edelleen osan merijalkaväen perinteistä.


title: Alankomaiden merijalkaväki

text: Toisessa maailmansodassa merijalkaväen yksiköt puolustivat Maasin siltoja estäen Rotterdamiin pudotettujen saksalaisten laskuvarjomiesten ja etenevän jalkaväen yhdistymisen. Alankomaiden antauduttua merijalkaväen sotilaat antautuivat piirittäville saksalaisille. Osa merijalkaväen sotilaista liittyi prinsessa Irenen mukaan nimettyyn prikaatiin, joka taisteli syksyllä 1944 lähellä Tilburgia.


title: Alankomaiden merijalkaväki

text: Yhdysvaltain merijalkaväki koulutti 1943Camp Lejeunessa ja Camp Davisissa Pohjois-Carolinassa alankomaalaisia, joista muodostettiin uusi merijalkaväkiprikaati taistelemaan japanilaisia vastaan Jaavalla. Japanilaiset kuitenkin antautuivat ennen joukkojen osallistumista taisteluihin. Merijalkaväki laivattiin 1945 Indonesian itsenäisyystaisteluun. Prikaati lakkautettiin 1949. Alankomaiden haltuun jäi Uuden-Guinean länsiosa, jossa merijalkaväki palveli alueen itsenäistymiseen saakka vuonna 1962. Indonesia valtasi alueen vielä samana vuonna.


title: Alankomaiden merijalkaväki

text: Kaikki operatiiviset yksiköt kuuluvat Merijalkaväen koulutuskeskuksen, joka neljine pataljoonineen ja huolto-osineen prikaatin kokoinen yhtymä.


title: Alankomaiden merijalkaväki

text:
Panssaroidut ajoneuvot
Tykistö
Maihinnousukalusto
Muut ajoneuvot
Henkilökohtaiset aseet


title: Naisreportteri rakastuu

text: Naisreportteri rakastuu ("Christmas in Connecticut") on vuonna 1945 valmistunut jouluelokuva. Elokuvan ohjasi Peter Godfrey. Elokuvan pääosissa nähdään muun muassa Barbara Stanwyck, Dennis Morgan, ja Sydney Greenstreet. Elokuvan tuotti Warner Bros. Elokuvasta tehtiin Arnold Schwarzeneggerin ohjaama uusintaversio vuonna 1992.


title: 580 Selene

text: 580 Selene on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Max Wolf vuonna 1905. Pikkuplaneetta sai nimensä kreikkalaisen mytologian Kuun jumalatar Selenen mukaan. Ennen nimeämistään tämä asteroidi tunnettiin tunnuksella 1905 SE, mikä on saattanut vaikuttaa sen lopullisen nimen valintaan.


title: 580 Selene

text: Selene on noin 46 kilometrin läpimittainen ja se kiertää Aurinkoa päävyöhykkeen ulko-osissa, etäisyydellä 3,23 astronomista yksikköä. Selenen pyörähdysaika eli vuorokauden pituus sen pinnalla on noin 9,47 tuntia.


title: Sancho III Suuri

text: Sancho III Suuri (985 – 18. lokakuuta 1035) oli Navarran eli Pamplonan kuningas isänsä Garcia III:n jälkeen vuosina 1000–1035. Hän yhdisti Pohjois-Espanjan kristityt valtiot Barcelonaa lukuun ottamatta, mutta vesitti lopulta työnsä ja pirstoi alueen uudelleen jakamalla valtakuntansa poikiensa kesken.


title: Sancho III Suuri

text: Leónin kuninkaaksi nousi vuonna 999 alaikäinen Alfonso V. Holhoojahallituksen johdossa oli hänen enonsa, Kastilian kreivi Sancho García, joka käytti tilaisuutta hyväkseen kasvattamalla omaa aluettaan valtaamalla Cea- ja Pisuergajokien välisen alueen. Vuonna 1017 Kastilian kreivikunnan asemassa tapahtui suuria muutoksia: kreivi Sancho García kuoli ja valtaan nousi alaikäinen García Sánchez (1017–1029) ja toisaalla täysi-ikäinen Leonin kuningas Alfonso V julistautui keisariksi, eli alueen johtavaksi hallitsijaksi. Tämä tilanne antoi Navarran Sancho III:lle mahdollisuuden esiintyä nuoren kreivin tukena ja turvana, mikä tyydytti myös Kastilian aatelisia.


title: Sancho III Suuri

text: Vuonna 1028 poliittinen tilanne muuttui jälleen: Alfonso V:tä seurasi kuninkaana hänen yhdeksänvuotias poikansa Bermudo III (1028–1037) ja täysi-ikäiseksi tullut Kastilian kreivi García Sánchez ryhtyi hankkiutumaan eroon suojelijansa Navarran Sancho III:n vaikutusvallasta ja lähentyi nyt puolestaan Leónin kuningasta. Kreivi sopi naivansa Bermudo III:n sisaren Sanchan ja antavansa myötäjäisinä takaisin 1017 menettämänsä alueet Cea- ja Pisuergajokien välistä. García Sánchez kuoli kesken häävalmistelujen vuonna 1029 ja hanke raukesi. Hyödyn nuoren kreivin kuolemasta otti kreivin sisaren nainut Navarran Sancho III, joka vaimonsa nimissä valtasi Kastilian.


title: Sancho III Suuri

text: Rohkaistuneena Kastiliassa saamastaan menestyksestä Sancho III alkoi sekaantua Leónin kuningaskunnan asioihin. Hänen onnistui naittaa poikansa Ferdinand ja Leonin kuninkaan Bermudo III:n sisar Sancha ja neuvotella myötäjäisiksi sama Cea- ja Pisuegrajokien välinen alue, mikä oli ollut Sanchan myötäjäisinä jo edellisen avioliittoaikeen aikana. Tämän jälkeen Sancho kutsui Bermudoa Galician kuninkaaksi, mutta otti itselleen tittelin "rex Dei gratia Hispaniarum", ja loi näin vaateen niemimaan johtavan hallitsijan asemasta. Hän olikin kiistämättä voimakkain kristitty hallitsija, ja vuonna 1034 hän valtasi Leónin ja Bermudo III joutui pakenemaan Galiciaan.


title: Sancho III Suuri

text: Hallituskautensa aikana Sancho III valtasi Aragonian, Sobrarben ja Ribagorzan kreivikunnat sekä saattoi Barcelonan vasallin asemaan.


title: Sancho III Suuri

text: Sancho III jakoi valtakuntansa poikiensa kesken ja perusti näin Aragonian ja Kastilian kuningaskunnat. Vanhin poika Garcia III (1035–1054) sai Navarran, seuraava poika Ferdinand I (1035–1065) Kastilian, avioton poika Ramiro I (1035–1063) Aragonian ja nuorin poika Gonzalo (1035–1043/5) Sobrarben ja Ribagorzan.


title: Pierre Colombier

text: Pierre Charles Henri Colombier (18. maaliskuuta 1896 Compiègne, Ranska – 25. tammikuuta 1958 Montrouge, Ranska) oli ranskalainen elokuvaohjaaja ja käsikirjoittaja. Suurimman osan hänen elokuvistaan lavasti hänen veljensä Jacques Colombier.


title: Pierre Colombier

text: Hänen ohjaamistaan elokuvista on Suomessa esitetty ainakin "Paris en cinq jours" ("Viisi päivää Pariisissa") vuodelta 1925, "Le Roi", ("Kuningas") vuodelta 1936 ja "Ignace" ("Kaikkien tyttöjen monni") vuodelta 1937. Käsikirjoituksen hän on tehnyt elokuvaan "Le Roi des resquilleurs", ("Hurskas hurmuri huippu-urheilijana") vuodelta 1945.


title: Knut Kangas

text: Knut Gustaf Fabian Kangas (11. toukokuuta 1883 Oulu – 25. toukokuuta 1941 Kuopio) oli suomalainen työväenliikkeessä vaikuttanut säveltäjä, kapellimestari ja kuoronjohtaja. Hänen tunnetuin työnsä on kappaleen "Taistojen tiellä" sanoitus.


title: Knut Kangas

text: Kankaan vanhemmat olivat siltavahti Heikki Kangas ja Maria Korpi. Hän lauloi nuoruudessaan oululaisessa mieskuoro Oraassa. Musiikin alalle hän kouluttautui pääasiassa itseopiskelulla, mutta tultuaan Helsinkiin tullimieheksi vuonna 1911 hän täydensi musiikin opintojaan Helsingin musiikkiopistossa ja Helsingin lukkari- ja urkurikoulussa. Hän myös lauloi kuorossa ja toimi ravintola- ja elokuvamuusikkona. Myöhemmin 1930-luvulla Kangas johti OTK:n mieslaulajia. Pasifistina Kangas ei osallistunut Suomen sisällissotaan, mutta oli punaisten kansanvaltuuskunnan alaisen tullineuvoston jäsenenä ja pakeni sodan jälkeen Pietariin kahdeksi vuodeksi. Palattuaan Suomeen hänet tuomittiin maanpetturuudesta, mutta korkein oikeus lievensi vankeustuomion ehdolliseksi. Kangas joutui kiertämään paikkakunnalta toiselle, koska ei onnistunut hankkimaan vakituista työpaikkaa. Monet hänen työnantajistaan olivat työväenjärjestöjä. Hän oli sosiaalidemokraatti, mutta tuli toimeen myös työväenliikkeen vasemman laidan kanssa. Viimeisimmäksi jääneessä työpaikassaan Kuopiossa hän kuoli astmakohtaukseen.


title: Knut Kangas

text: Kangas sävelsi yli 50 teosta, joista suurin osa on kuorolauluja, mutta joukossa on myös yksinlauluja ja orkesteriteoksia, joista pääosa on orkesterisarjoja. Hänen on kerrottu opiskelleen Pietarin-vuosinaan Aleksandr Glazunovin johtamassa Pietarin konservatoriossa. Kangas piti konsertit 1930-luvulla Oulussa ja Helsingissä. Hän kirjoitti musiikista varsinkin Suomen Työväen Musiikkiliiton "Työn Sävel" -lehteen. Kankaan laulunsanoituksissa on sanottu olleen yhtymäkohtia hänen ystävänsä Yrjö Kallisen ajatteluun.


title: 555 Norma

text: 555 Norma on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi Max Wolf vuonna 1905. Pikkuplaneetta sai nimensä Vincenzo Bellinin "Norma"-oopperan Norman, druidien temppelin ylipapittaren mukaan. Ennen nimeämistään tämä asteroidi tunnettiin väliaikaisella tunnuksella 1905 PT. Norman läpimitta on noin 40 kilometriä ja pyörähdysaika eli vuorokauden pituus sen pinnalla on noin 30,6 tuntia.


title: 86 Semele

text: 86 Semele on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi F. Tietjen vuonna 1866. Pikkuplaneetta sai nimensä kreikkalaisen mytologian Semelen mukaan.


title: 86 Semele

text: Semele on suhteellisen suuri päävyöhykkeen kohde, sillä sen läpimitta on noin 121 kilometriä. Se kuuluu tummiin hiilipitoisiin C-tyypin asteroideihin ja sen albedo on vain noin 0,047. Semelen pyörähdysaika eli vuorokauden pituus sen pinnalla on noin 16,63 tuntia.


title: 83 Beatrix

text: 83 Beatrix on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi A. de Gasparis vuonna 1865. Pikkuplaneetta sai nimensä Beatrice Portinarin, Dante Alighierin rakastetun, mukaan.


title: 83 Beatrix

text: Beatrixin läpimitta on noin 81 kilometriä ja se kuuluu spektrityyppiin X. Beatrixin pyörähdysaika eli vuorokauden pituus sen pinnalla on noin 10,16 tuntia.


title: Barrikadimarssi

text: Barrikadimarssi on Suomessa tunnettu, mutta mahdollisesti venäläistä alkuperää oleva vanha työväenlaulu, jossa on huomiota herättävän sotaisat sanat.


title: Barrikadimarssi

text: Kappaleen sävelenä on vanha venäläinen sotilasmarssi "Kaipaus isänmaahan (Тоска по родине, Toska po rodine)". Kappaleen ensimmäinen suomennos ilmestyi nimellä "Venäläisten barrikaadien marssi kööreille ja soittokunnille" vuonna 1909 eräässä työväenlaulukokoelmassa. Kappaletta ei tunnettu Neuvostoliitossa, mutta tyylinsä perusteella sitä on arveltu alkuaan venäläiseksi. On pidetty myös mahdollisena, että sen ovat saattaneet tehdä pietarinsuomalaiset tai Viaporin kapinalliset vuosina 1905–1906.


title: Barrikadimarssi

text: "Barrikadimarssi" tuli arkkiveisuna suosituksi sisällissodan aikana. Ludvig Kososen mukaan 1920-luvulla kappaletta yhteislauluna esitettäessä tuli jättää pois tiettyjä sanoja, kuten avaus ""Veikot, siskot, barrikadein luo!"".


title: 84 Klio

text: 84 Klio on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi R. Luther vuonna 1865. Pikkuplaneetta sai nimensä kreikkalaisen mytologian Kleio-muusan mukaan.


title: 84 Klio

text: Klion läpimitta on noin 79 kilometriä ja se kuuluu G- tai Ch-tyyppiin. Klion pyörähdysaika eli vuorokauden pituus sen pinnalla on noin 23,56 tuntia.


title: Kootut levyt osa 20 (Olavi Virta)

text: Kootut levyt osa 20 on vuonna 1995 julkaistu Olavi Virran kokoelmalevy, johon on koottu hänen levytyksiään vuosilta 1955–1956.


title: Fort Katarina

text: Fort Katarina on Ruotsinsalmen merilinnoituksen päälinnoitus Kotkassa. Se sijaitsee Kotkansaaren eteläosassa Katariinanniemellä. Linnoitusalue on nykyisin osa Katariinan meripuistoa.


title: Fort Katarina

text: Fort Katarinan rakentaminen alkoi vuonna 1791. Sen tehtävänä oli hallita Ruotsinsalmen laivaväylää yhdessä Varissaaressa sijaitsevan Fort Elisabetin ja Kukourissa sijaitsevan Fort Slavan kanssa. Linnoitus menetti sotilaallisen merkityksensä Suomen sodan jälkeen ja englantilais-ranskalainen laivasto pommitti linnoitusta Krimin sodan aikana vuonna 1855. Kotkan kaupungin perustamisen aikaan vuonna 1879 linnoitus on ollut suurelta osin jo raunioina.


title: Fort Katarina

text: Fort Katarinaa on entisöity Katariinanniemellä olleen öljysataman purkamisen jälkeen vuodesta 2006 lähtien. Entisöinnillä on pyritty parantamaan linnoituksen hahmottumista maastossa ja liittämään se paremmin puistoalueisiin. Entisöinnissä on myös vaalittu linnoitusalueen kasvillisuutta.


title: Fort Katarina

text: Fort Katarinan linnoitus on maaston korkeuseroista johtuen rakennettu kaksiosaiseksi. Ylälinnoitus on niemen korkeimmalla kohdalla ja alalinnoitus alempana rinteessä. Molemmat linnoitukset ovat muodoltaan epäsäännöllisiä ja sovitettu maaston muotoihin. Yhteensä linnoitukset ovat noin 140 × 220 metrin laajuisella alueella. Linnoituksissa oli graniitista ja maasta koostuva pohjarakenne, jonka päällä oli tiilestä rakennettu maatäytteinen ylärakenne, jonka takana olivat tykkiasemat. Tiiliset ylärakenteet ovat kadonneet kokonaan.


title: 89 Julia

text: 89 Julia on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi Édouard Jean-Marie Stephan vuonna 1866. Pikkuplaneetta on todennäköisesti nimetty Korsikan suojeluspyhimys Julian mukaan.


title: 89 Julia

text: Julian läpimitta on noin 151 kilometriä, joten se on melko suuri päävyöhykkeen kappale. Julian pyörähdysaika eli vuorokauden pituus sen pinnalla on noin 11,39 tuntia.


title: Katrin Siska

text: Katrin Siska (s. 10. joulukuuta 1983 Tallinna) on virolainen muusikko, joka on tullut tunnetuksi vuonna 2002 perustetusta Vanilla Ninja -yhtyeestä. Hän soittaa yhtyeessä koskettimia.


title: Katrin Siska

text: Vuonna 2003 Siska osallistui Eurolaul-laulukilpailuun Vanilla Ninjan kanssa jääden kuitenkin kilpailussa viimeiseksi. Vuonna 2005 Siska esiintyi Vanilla Ninjan kanssa Euroviisuissa edustaen Sveitsiä. Yhtye sijoittui kahdeksanneksi "Cool Vibes" -kappaleella.


title: Katrin Siska

text: Siska aloitti työt Tallinnan kaupunginhallituksessa vuonna 2008. Maaliskuussa 2010 hänestä tuli Lindakivi-kulttuurikeskuksen johtaja. Elokuussa 2009 hän liittyi Viron keskustapuolueeseen.


title: Huostaanotto (elokuva)

text: Huostaanotto (eng. "Custody") on Renny Harlinin ohjaama kuusiminuuttinen lyhytelokuva vuodelta 1979. Elokuva oli Renny Harlinin ensimmäinen.


title: Köyhälistön laulu

text: Köyhälistön laulu tai Köyhälistön marssi on vanha saksalaista alkuperää oleva työväenlaulu, joka tunnetaan myös Suomessa. Kappale on vanhimpia suomennettuja työväenlauluja.


title: Köyhälistön laulu

text: Kappaleen suomentajaa ei tunneta, mutta laulu sisältyi ensimmäiseen suomalaiseen "Työväen laulukirjaan" vuonna 1900 nimellä "Proletaarilaulu". Jo vuotta aiemmin se oli käännetty nimellä "Ken maasta kullan kaivaa". Nykyään käytetty suomennos on vuodelta 1906.


title: Köyhälistön laulu

text: Kappaleen sävelenä on Tirolin maakuntalaulu "Zu Mantua in Banden", jonka säveltäjäksi on arveltu Leopold Knebelsbergeriä. Samaan säveleen on myöhemmin tehty "Nuorison laulu", joka tunnetaan paremmin nimellä "Nuori kaarti".


title: Leksigrammi

text: Leksigrammi on symboli, joka edustaa sanaa mutta ei välttämättä viittaa sanan kohteeseen. Leksigrammeja on käytetty Georgian osavaltionyliopiston kielentutkimuskeskuksessa kommunikoitaessa bonobojen ja simpanssien kanssa. Tutkijat ja apinat saattoivat kommunikoida leksigrammitasojen avulla, jotka koostuivat kolmesta yhteensä 384 avainta sisältävästä paneelista.


title: Leksigrammi

text: Termin "leksigrammi" ("lexigram") on kehittänyt Ernst von Glasersfeld vuonna 1971. Hän suunnitteli ensin 120 symbolia ja sitten niiden käyttöön kieliopin. Tälle keinotekoiselle kielelle hän antoi Robert M. Yerkesin kunniaksi nimen yerkin kieli ("Yerkish"). Yerkes on perustanut laboratorion, jossa simpanssi Lana alkoi 1973 käyttää leksigrammeja LANA-hankkeessa.


title: Saimi Järnefelt

text: Saimi Pia Järnefelt, o.s. "Swan" (12. kesäkuuta 1867 – 24. lokakuuta 1944 Helsinki) oli suomalainen näyttelijä ja kirjallisuuden suomentaja.


title: Saimi Järnefelt

text: Saimi Järnefelt oli yksi maisteri Carl Gustaf Swanin ja Emilia Malinin yhdeksästä tyttärestä. Hän oli näyttelijänä Suomalaisessa teatterissa ja meni sitten naimisiin taidemaalari Eero Järnefeltin kanssa.


title: Georg Procopé

text: Fritiof Georg Fredric Procopé (22. lokakuuta 1873 Helsinki – 15. helmikuuta 1942 Helsinki) oli suomalainen ruotsin kielellä kirjoittanut runoilija ja kääntäjä.


title: Kemppainen

text: Kemppainen on suomalainen sukunimi. Tunnettuja Kemppaisia:


title: Elias Rothsten

text:
Urho Elias Rothsten (16. helmikuuta 1912 Vihanti – 13. elokuuta 1942 Pogost, Itä-Karjala) oli suomalainen kappalainen ja ruotsin kielellä kirjoittanut runoilija.
Rothsten toimi II/JR 61:n sotilaspastorina jatkosodan aikana. Hän kaatui elokuussa 1942 Itä-Karjalassa.


title: Hedvig von Schantz

text: Hedvig Emilia von Schantz (3. maaliskuuta 1865 Raisio – 15. helmikuuta 1942 Raisio) oli suomalainen ruotsin kielellä kirjoittanut runoilija ja taiteilija.


title: Hedvig von Schantz

text: Von Schantz kävi Suomen Taideyhdistyksen piirustuskoulun ja harjoitti sen jälkeen pedagogisia opintoja. Hän perusti veistokoulun Helsinkiin ja toimi piirustuksenopettajana Laurellska skolanissa 1898–1926. Hän kirjoitti lehtiartikkeleita ja oli myös silhuettitaiteilija, alan merkittävimpiä Suomessa. Hänen nimeään kantavasta rahastosta myönnetään palkinto elämäkertateokselle, jonka suomenruotsalainen kirjailija on kirjoittanut ruotsiksi.


title: Bertha Witting

text: Bertha Georgina Eugenie Witting (11. kesäkuuta 1858 Helsinki – 9. heinäkuuta 1941 Helsinki) oli suomalainen ruotsin kielellä kirjoittanut näytelmäkirjailija.


title: Philadelphia Atoms

text: Philadelphia Atoms oli yhdysvaltalainen jalkapalloseura, jonka joukkue pelasi North American Soccer Leaguessa vuosina 1973–1976.


title: Philadelphia Atoms

text: Atomsin perusti philadelphialainen rakennusyrittäjä Tom McCloskey NASL-seura Dallas Tornadon ja NFL-seura Kansas City Chiefsin omistajan Lamar Huntin innoittamana. Yhdysvaltalaisista ja brittiläisistä pelaajista koostunut ja Al Millerin valmentama Atoms saavutti NASL:n mestaruuden heti esikoiskaudellaan 1973 voitettuaan loppuottelussa Huntin Dallasin maalein 2–0. Loppuottelussa Atomsin avauskokoonpanossa oli kuusi yhdysvaltalaissyntyistä pelaajaa, mikä oli poikkeuksellista, sillä suurin osa liigan pelaajista oli ulkomaalaisia. Urheilulehti "Sports Illustrated" nosti tapauksen kansikuvaansa otsikolla ”Soccer goes American”, ja Atomsin maalivahdista Bob Rigbystä tuli ensimmäinen lehden kannessa esiintynyt jalkapalloilija.


title: Philadelphia Atoms

text: Atoms ei kyennyt ylläpitämään menestystään mestaruuskauden jälkeen, eikä yltänyt enää pudotuspeleihin. Myös liigan huippua olleet yleisömäärät kääntyivät laskuun kolmannella kaudella, jonka jälkeen McCloskey myi Atomsin neljän meksikolaisseuran muodostamalle sijoittajaryhmälle. Atomsin viimeisellä kaudella 1976 joukkue koostui lähinnä meksikolaispelaajista. Uusien omistajien oli tarkoitus siirtää seura lähemmäs Meksikoa Texasin San Antonioon, jossa se olisi korvannut juuri Havaijille siirtyneen San Antonio Thunderin, mutta suunnitelma ei toteutunut. Liiga asetti Atomsin konkurssihallintoon, josta se lunastettiin vuoden 1977 lopulla, kun uusi seura Philadelphia Fury aloitti toimintansa.


title: Philadelphia Atoms

text: Atomsin kotistadioneina toimivat Veterans Stadium (1973–1975) ja Franklin Field (1976).


title: Herbert Standertskjöld

text: Carl Herbert Standertskjöld (21. maaliskuuta 1893 Enso – 10. heinäkuuta 1941 Helsinki) oli suomalainen ruotsin kielellä kirjoittanut kirjailija.


title: John Järnefelt

text: Bror Gustaf Johannes (John) Järnefelt (20. tammikuuta 1871 Oulu – 13. lokakuuta 1941) oli suomalainen kirjailija ja viulisti.


title: John Järnefelt

text: John Järnefeltin vanhemmat olivat rovasti Klas Erik Järnefelt ja Ida Emilia Ottelin. Suomen Pankissa työskennelleet Jalo Järnefelt ja Armas Giedeon Järnefelt olivat John Järnefeltin veljiä. Järnefelt opiskeli lyseossa ja palveli rautateillä ja tuli oppilaaksi orkesterikouluun 1893. Hän toimi viulunsoittajana Helsingin filharmonisen seuran orkesterissa, samoin kuin pianonvirittäjänä. Järnefelt julkaisi kaunokirjallisia ja luonnontieteellisiä tekstejä ja kirjoja.


title: John Järnefelt

text: Järnefelt julkaisi kaksi teosta 1900-luvun alussa:


title: Huulitokot

text: Huulitokot (Xenisthmidae) on ahvenkaloihin kuuluva kalaheimo. Heimon lajeja tavataan Intian valtamerestä ja Tyynestämerestä.


title: Huulitokot

text: Huulitokkoihin kuuluu lähteestä riippuen viisi tai kuusi sukua ja yhteensä 12–19 lajia, esimerkiksi raitahuulitokko ("Xenisthmus polyzonatus"). Lajeja tavataan indopasifiselta merialueelta.


title: Dunkel

text: Dunkel tai dunkles on perinteinen, saksalaistyylinen tumma lagerolut. Dunkel on vahvasti mallasmainen.


title: Pai gow -pokeri

text: Pai gow -pokeri (englanniksi myös double-hand poker) on yhdysvaltalainen versio kiinalaisesta pai gow -pelistä. Peliä pelataan pelikorteilla kiinalaisten dominojen sijaan. Pai gow -pokerin kehittäjinä pidetään Sam Torosiania ja Fred Wolfia.


title: Pai gow -pokeri

text: Peliä pelataan normaalilla 52 kortin korttipakalla, jossa on lisäksi yksi jokeri. Peliä pelataan kuuden hengen pöydässä, jossa on yksi jakaja. Jokainen pelaaja yrittää voittaa pankin, joka voi olla kasinon jakaja tai joku muista pöydän pelaajista.


title: Punalippu (laulu)

text: Punalippu () on tunnetuin englantilainen työväenlaulu. Se esitetään perinteisesti yhteislauluna Britannian Työväenpuolueen puoluekokouksissa.


title: Punalippu (laulu)

text: Kappaleen sävelenä on saksalainen joululaulu "Oi kuusipuu", sanat on kirjoittanut Jim Connell vuonna 1889.


title: Oscar (täsmennyssivu)

text: Oscar tai Oskar voi tarkoittaa ainakin seuraavia:


title: Muotoilun valtionpalkinto

text: Muotoilun valtionpalkinto on suomalainen valtionpalkinto, jonka myöntää vuosittain valtion muotoilutoimikunta. Muotoilun valtionpalkintoja on nykymuodossaan myönnetty vuodesta 1999 alkaen.


title: Muotoilun valtionpalkinto

text: Muotoilun valtionpalkinto myönnetään tunnustuksena kolmen viimeksi kuluneen vuoden aikana valmistuneesta muotoilun alaan liittyvästä merkittävästä työstä tai suorituksesta. Palkinto voidaan myöntää myös pitkäaikaisesta ansiokkaasta toiminnasta muotoilun alalla.


title: Muotoilun valtionpalkinto

text:
Valtion taideteollisuustoimikunta jakoi taideteollisuuden valtionpalkintoja vuosina 1969–1992. Vuonna 1993 opetusministeriö alkoi jakaa Suomi-palkintoja ja vuosina 1993–1994 ne korvasivat valtion taidetoimikuntien myöntämät valtionpalkinnot. Vuoteen 1998 asti ministeriö jakoi myös Nuoren taiteen Suomi-palkintoja. Valtion taidetoimikuntien myöntämien valtionpalkintojen käytäntöön palattiin vuonna 1995, kuitenkin niin, että myös taidetoimikuntien omalle alalleen myöntämät palkinnot olivat vuosina 1995–1998 nimeltään Suomi-palkintoja. Vuodesta 1999 lähtien taidetoimikuntien myöntämät palkinnot ovat jälleen olleet nimeltään ko. taiteenalan valtionpalkintoja (esim. muotoilun valtionpalkinto). Opetus- ja kulttuuriministeriö jakaa edelleen Suomi-palkintoja. Lisäksi taiteen keskustoimikunta jakaa taiteen valtionpalkintoja ja lastenkulttuurin valtionpalkintoja, jotka voidaan myöntää myös muotoilun alalle.
tekstiilitaiteilija Dora Jung
metalliseppä Viljo Hirvonen
keraamikko Catharina Kajander
muotoilija Richard Lindh
puuseppämestari Martti Lindqvist
taideompelija Edith Nyholm
hyttimestari Hugo Rask
graafikko Erkki Ruuhinen
keraamikko Birger Kaipiainen
veneentekijä Eino Antinoja
tekstiilitaiteilija Maija Isola
mallintekijä Erik Johansson
sisustusarkkitehti Yrjö Kukkapuro
takoja Kauko Moisio
hopeaseppä Hannes Niemi
tekstiilitaiteilija Vuokko Nurmesniemi
sisustusarkkitehti Pirkko Stenros
keraamikko Toini Muona
sisustusarkkitehti Ilmari Tapiovaara
toiminnanjohtaja Raili Grönblom
puuseppä Erkki Katekeetta
hienomekaanikkomestari Toivo Koistinen
korintekijä Paavo Turu
tuotesuunnittelija Henrik Wahlforss
graafikko Jukka Veistola
sisustusarkkitehti Olli Borg
sisustusarkkitehti Lisa Johansson-Pape
muotoilija Olof Bäckström
muotoilija Jyrki Järvinen
kuvaamataidonopettaja Maria Laukka
työryhmä: sarjakuvanpiirtäjä Timo Aarniala, tekstiilitaiteilija Ariadne Donner, graafinen taiteilija Teemu Lipasti ja graafikko Pekka Loiri
tekstiilitaiteilija Laila Karttunen
perhontekijä Walter Aunisluoma
emäntä Kaarina Jumppanen
puuseppä Matti Kankeri
muusikko Pentti Nevalainen
jalokivenhioja Tauno Poranen
työryhmä: kutoja Kerttu Helminen, tekstiilisuunnittelija Virpi Kinnunen, kotiteollisuusopettaja Pirkko Pajunen ja kotiteollisuusopettaja Salme Saarelainen
tekstiilitaiteilija Eva Brummer
teollinen muotoilija Juhani Salovaara
tekstiilitaiteilija Uhra-Beata Simberg-Ehrström
muotoilija Olli Tamminen
muotoilija Pekka Wikström
valt.maisteri Mikko Ilmonen
puukkoseppä Kustaa Lammi
puhaltajamestari Jaakko Niemi
ensimmäinen puhaltaja Olavi Nurminen
taidekutoja Elise Rosenberg
taidekutoja Ester Sandell
mallintekijä Johannes Sandvall
himmelintekijä Hilma Sievä
korintekijä Tyyne Toppila
varastomies Kalle Virtanen
maanviljelijä Väinö Ylén
taiteilija Rut Bryk
tekstiilitaiteilija Eva Anttila
tekstiilitaiteilija Annika Piha
graafikko Erik Bruun
työryhmä: muotoilija Jussi Ahola, opiskelija Hannu Kähönen ja
teknikko Aarne Leinonen
työryhmä: taiteilija Annikki Vormala ja arkkitehti Esko Vormala
graafikko Seppo Korkeila
opettaja Erkki Mustonen
muotoilija Raimo Nousiainen
graafikko Raimo Puustinen
tuohityöntekijä Aatu Mononen
raanuntekijä Anastasia Mosnikoff
kaislatyöntekijä Vivi Rudnäs
katajatyöntekijä Suro Suuronen


title: Muotoilun valtionpalkinto

text:
kuvatarhanäyttelytyöryhmä: Eeva Korjula, Annikki Luukela, Pentti Oinonen, Sirkka Sammas, Heikki Hamarila, Jouko Kivimäki, Tapani Lundgren ja Anssi Asunta
cp-lasten vaatetustyöryhmä: Stina Berger, Riitta-Liisa Haavisto, Tetta Kannel, Suvi Kumpulainen, Elisa Leivonen, Kirsti Maunula, Estelle Rosenlew, Ulla Vapaavuori ja Tiina Vesamaa
maidon pakkaus -projektityöryhmä: Heikki Kiiski, Barbro Kullvik, Hannu Kähönen ja Juhani Salovaara
muotitaiteilija Reino Koski
sisustusarkkitehti Antti Nurmesniemi
sisustusarkkitehti Ben af Schultén
keraamikot Anja ja Peter Winquist
vakkamestari Unto Airio
veneentekijä Ture Eriksson
kultaajamestari Reino Savolainen
kutoja Rauni Turtiainen
professori Kaj Franck
tekstiilitaiteilija Sinikka Killinen
teollinen muotoilija Heikki Metsä-Ketelä
sisustusarkkitehti Lasse Ollinkari
graafikko Markku Reunanen
puuseppämestari Johannes Kiiveri
kanteleenvalmistaja Otto Koistinen
kutoja Aino Käppi
tekstiilitaiteilija Pirkko Hammarberg
sisustusarkkitehti Olavi Hänninen
graafikko Teemu Lipasti
sisustusarkkitehti Olli Merimaa
hopeaseppä Börje Rajalin
tekstiilitaiteilija Lea Tennberg
muotoilija Jorma Vennola
keraamikko Tapio Yli-Viikari
opettaja Terttu Hassi ja kutoja Kerttu Savijärvi
Maanviljelijä Kaisa Kurru
kutoja Maija Märsylä
tekstiilitaiteilija Elsa Montell-Saanio
keraamikko Sakari Vapaavuori
graafinen taiteilija Martti Mykkänen
mainosgraafikko Kyösti Varis
keraamikot Terhi Juurinen, Lea Klemola ja Riitta Pensanen
sisustusarkkitehti Esko Pajamies
tekstiilitaiteilija Irma Kukkasjärvi
teollinen muotoilija Jorma Pitkonen
vaatetussuunnittelijat Piippa Lappalainen, Ritva-Liisa Pohjalainen ja Pirkko Vienola
taidetakoja Kaj Nuorivaara
toiminnanjohtaja Salme Tervonen
graafinen suunnittelija Per-Olof Nyström
lasisuunnittelija Heikki Orvola
sisustusarkkitehdit Maimu ja Seppo Paatero
hopeaseppä Pekka Piekäinen
jalkinemestari Tauno Piipponen
tekstiilitaiteilija Kirsti Rantanen
vaatesuunnittelija Marja Suna
sisustusarkkitehti Tauno Tarna
savenvalaja Hemmi Ahola
muotoilija Leif Eriksson
sisustusarkkitehti Markku Kosonen
muotitaiteilija Anneli Kukkonen
tekstiilitaiteilija Maija Lavonen
keramiikkataiteilija Francesca Lindh
tekstiilitaiteilija Ritva Puotila
graafinen suunnittelija Raimo Raimela
sisustusarkkitehti Yrjö Wiherheimo
tekstiilitaiteilija Lea Eskola
keraamikko Åsa Hellman
taiteilija Saara Hopea-Untracht
graafinen suunnittelija Asko Kekkonen
muotoilija Taisto Kuha
vaatetussuunnittelija Pentti Rinta
sisustusarkkitehti Pentti Vainio
seppä Eemeli Puronvarsi
savenvalaja Kauko Rajala
sisustusarkkitehti Carin Bryggman
muotitaiteilija Paula Häiväoja
muotoilija Matti Mäkinen
tekstiilitaiteilija Airi Snellman-Hänninen
graafinen taiteilija Pekka Vuori
sisustusarkkitehti Kari Asikainen
muotitaiteilija Seija Haapsaari
teollinen muotoilija Tapani Hyvönen
graafinen taiteilija Pekka Loiri
keramiikkataiteilija Kati Tuominen
sisustusarkkitehti Simo Heikkilä
graafinen taiteilija Osmo Pasanen
turkissuunnittelija Tua Rahikainen
professori Timo Sarpaneva
tekstiilitaiteilija Mirja Tissari
graafinen taiteilija Tapani Aartomaa
muotitaiteilija Ritva Kellokumpu
sisustusarkkitehti Antti Paatero
tekstiilitaiteilija Markku Piri
tekstiilitaiteilija Agneta Hobin
graafikko Hannu Taina
keraamikko Ritva Tulonen
keraamikko Paul Envalds
tekstiilitaiteilija Norma Heimola
sisustusarkkitehti Lasse Ollinkari
graafinen taiteilija Kari Piippo
kuvaamataidonopettaja Mikko Vuorinen
saamelaisen käsityön tekijä Petteri Laiti
muotitaiteilija Irja Leimu
graafinen muotoilija Erkki Ruuhinen
teollinen muotoilija Markku Salo
tekstiilitaiteilija Maisa Tikkanen
vaatesuunnittelija Kirsti Aho
hopeaseppä Juhani Heikkilä
lasitaiteilija Kerttu Nurminen
graafikko Esa Ojala
sisustusarkkitehti Timo Saarnio
tekstiilitaiteilija Fujiwo Ishimoto
sisustusarkkitehti Jouko Järvisalo
näyttelyarkkitehti Seppo Korkeila
tekstiilitaiteilija Kristiina Nyrhinen
graafikko Tarmo Koivisto
tekstiilitaiteilija Sirkka Könönen
hopeaseppä Eila Minkkinen
keraamikko Inkeri Leivo


title: Rayman Raving Rabbids 2

text: Rayman Raving Rabbids 2 on peli joka on kehitetty Wii, Nintendo DS ja PC konsoleille. Peli on julkaistu kaikille konsoleille PC:tä lukuun ottamatta vuonna 2007, mutta PC:lle se on julkaistu syyskuussa 2008.


title: Rayman Raving Rabbids 2

text: Pelin tarina alkaa siitä kun Rayman Raving Rabbids pelistä tutut pupuolennot ovat vallanneet taas maailman, tällä kertaa Raymanin täytyy matkustaa oikean elämän maapallolla ja sen jokaisessa maanosassa ja läpäistä tarpeeksi minipelejä kerätäkseen tarpeeksi pisteitä ja saadakseen rauhan takaisin maapallolle. Tarinan lopussa Raymania haastatellaan sen maailman pelastamisesta.


title: Rayman Raving Rabbids 2

text: Rayman Raving Rabbids 2 pelissä pelaajan täytyy läpäistä jokaisesta maanosasta, eli Euroopasta, Australiasta, Pohjois-Amerikasta, Etelä-Amerikasta ja Aasiasta tarpeeksi minipelejä joista suurin osa on joka maanosassa samanlainen perusidealtansa, mutta jokaisen maanosan pelit eroavat kuitenkin kulttuurin osalta ja jokainen maanosa sisältää kokonaisuudessaan 9 minipeliä. Rayman Raving Rabbids 2 pelin minipeleihin luokittuu mm. peli jossa pelaajan oma pupu toimii kauppiaana pienessä kioskissa jossa hänen täytyy antaa mahdollisimman monelle pupuasiakkaalle tarvittavat tuotteet ja herkut, sellainen peli jossa täytyy spraymaalata määrätty kuvio oikein, sellainen peli jossa täytyy yrittää saada oma pupu röyhtäisemään mahdollisimman useaan kertaan keräämällä röyhtäisykuplia yhdeksi kuplaksi ja ohjaamalla kyseinen kupla pupun kurkkuun ja sellainen peli missä pelaajan täytyy soittaa tietty kappale pupujen kanssa kuten Euroopassa täytyy soittaa Smoke on the Water niminen kappale. Mitä paremmin pelaaja suorittaa minipelin, sitä paremman arvosanan hän saa ja sitä enemmän hän tienaa tarvittavia pisteitä. Pelaaja voi avata minipelejä "Free Mode" tilaan jos hän on pelannut minipelin tarpeeksi hyvin läpi. Rayman Raving Rabbids 2 sisältää myös tilan jossa pelaaja voi muokata oman pupun ulkonäköä erilaisilla päähineillä, jalkineilla, laseilla ja paidoilla tai hameilla.


title: Rayman Raving Rabbids 2

text: Rayman Raving Rabbids 2 sai melko paljon negatiivisia kommentteja positiivisten lisäksi, yksi tekijä on mm. se että se on lyhyempi kuin sen edeltäjä Rayman Raving Rabbids ja sen lisäksi mm. IGN totesi että sen minipelit eivät olleet niin nautittavia kuin edeltäjän minipelit. Seuraavat arvostelijat antoivat seuraavat arvosanat pelille.


title: Surumarssi (vallankumouslaulu)

text: Surumarssi on venäläinen työväenlaulu ja surumarssi, jota esitettiin kuolleiden vallankumouksellisten hautajaisissa. Erityisesti vuoden 1905 Pietarin verisunnuntai teki kappaleen kuuluisaksi. Laulu on myöhemmin tunnettu myös Suomen työväenliikkeen parissa.


title: Surumarssi (vallankumouslaulu)

text: Laulun sanat perustuvat V. G. Archangelskin runoon vuodelta 1878 ja se tuli Venäjällä tunnetuksi jo 1880-luvulla nimellä "Te tuskissanne kaaduitte". Sävelen taustasta on erilaisia näkemyksiä; sen on sanottu olleen romanssisäveltäjä Alexander Varlamovin sovitus eräästä kansanlaulusta, toisaalta säveltäjäksi on väitetty N. N. Ikonnikovia.


title: Surumarssi (vallankumouslaulu)

text: Nadežda Krupskajan mukaan kappaletta laulettiin verisunnuntain uhrien hautajaisissa 9. tammikuuta 1905 (gregoriaanisen kalenterin mukaan 22. tammikuuta).


title: Surumarssi (vallankumouslaulu)

text: Kappaleen vanhan suomennoksen on tehnyt ilmeisesti Esa Paavo-Kallio ja uuden 1950-luvulla Reino Sandell.


title: Surumarssi (vallankumouslaulu)

text: Dmitri Šostakovitš käytti "Surumarssin" teemaa 11:n sinfoniansa Adagio-osassa, Benjamin Britten puolestaan nuoruudensävellyksessään "Russian funeral".


title: Gjergj Fishta

text: Gjergj Fishta (23. lokakuuta 1871 Fishtë, Dajç, Lezhën alue – 30. joulukuuta 1940 Shkodër) oli albanialainen fransiskaani, runoilija, poliitikko, Albanian kansallisen heräämisen hahmo, journalisti, pedagogi ja kielenkääntäjä. Hän johti vuonna 1908 pidetyssä Manastirin kongressissa komissiota, joka hyväksyi albanian kielen kirjoittamiseen käytettävän aakkoston. Fishta oli ensimmäinen Nobelin kirjallisuuspalkinnon saajaksi ehdolle asetettu albanialainen. Hänen pääteoksensa on gegin murteella kirjoitettu eeppinen runoelma "Lahuta e Malcís" (1937).


title: Gjergj Fishta

text: Fishta aloitti "Hylli i Dritës" -lehden julkaisemisen vuonna 1913. Hän toimi vuosina 1919–1920 Albanian delegaation sihteerinä Pariisin rauhankonferenssissa. Vuonna 1920 hänet valittiin parlamentin jäseneksi, ja vuonna 1921 hänestä tuli sen varapuheenjohtaja. Fishta tuki Fan S. Nolia ja lähti Italiaan Zogun valtaannousun jälkeen. Hän kuitenkin palasi kotimaahansa ja työskenteli opettajana ja kirjailijana Shkodërissa, jossa kuolikin.


title: Kummituskartano

text: Kummituskartano (engl. "The Haunted Mansion") on vuonna 2003 ensi-iltansa saanut Rob Minkoffin ohjaama kauhukomediaelokuva, joka perustuu Walt Disney Worldin teemapuistoissa sijaitsevaan "The Haunted Mansion" -nähtävyyteen. Elokuvan pääosia näyttelevät Eddie Murphy, Terence Stamp, Jennifer Tilly, Marsha Thomason ja Nathaniel Parker. "Kummituskartanon" lisäksi Disneyn teemapuistonähtävyyteen perustuva elokuva on samana vuonna julkaistu "Pirates of the Caribbean"-elokuvasarjan ensimmäinen osa "" (2003). Kritiikistä huolimatta "Kummituskartano" oli suuri kaupallinen menestys, vaikkei yltänytkään "Pirates of the Caribbeanin" lipputuloihin.


title: Kummituskartano

text: Elokuva kertoo ylitöitä paiskivasta kiinteistövälittäjä Jim Eversistä (Eddie Murphy), joka koettaa pitää vaimonsa ja lapsensa tyytyväisinä. Perheen loma peruuntuu, kun uudeksi myyntikohteeksi tulee yllättäen vanha ja hylätty kartano. Rajuilman takia perhe joutuu jäämään yöksi kartanoon, jolla on kammottavat omistajat ja jossa kaiken lisäksi kummittelee. Pelastaakseen vaimonsa ja lapsensa talon kauhuilta, Jimin on poistettava kartanon ympärillä leijuva kirous.


title: Nuorison marssi

text: Nuorison marssi ("Nuoriso valmis on taistelemaan...") on marssimuotoinen työväenlaulu, joka on lähtöisin Neuvosto-Venäjältä. Kappale on tunnettu myös Suomessa.


title: Nuorison marssi

text: Kappaleen sävel on alkujaan Samuil Pokrasin säveltämästä vanhasta Puna-armeijan marssista ("Valkoinen armeija, musta paroni"). Saksalaisella kielialueella kappale sai nimekseen "Wir sind das Bauvolk" (tunnetaan myös nimellä "Arbeiter von Wien"). Sieltä se kulkeutui 1920-luvulla Suomeen. Suomentaja on tuntematon.


title: Yhteisrintama (laulu)

text: Yhteisrintama () on Bertolt Brechtin kirjoittama ja Hanns Eislerin säveltämä vasemmistolainen työväenlaulu 1930-luvun alkupuolelta. Kappaleen on suomentanut Elvi Sinervo.


title: Yhteisrintama (laulu)

text: Yhteisrintama on kommunistinen termi, joka tarkoittaa eri asiaa kuin kansanrintama.


title: We Shall Overcome

text: We Shall Overcome (suomeksi myös Rauha sodan voittaa) oli 1960-luvulla Yhdysvaltain kansalaisoikeusliikkeen tunnuslaulu, josta tuli kansainvälisestikin niin sanotun ”1960-lukulaisuuden” symboli.


title: We Shall Overcome

text: Kappaleen innoittajana oli alkujaan vuonna 1900 julkaistu ”I’ll Overcome Some Day” -niminen hengellinen hymni, jota muun muassa Charlestonin mustat elintarvike- ja tupakkatyöläiset olivat laulaneet lakkotaistelunsa aikana vuonna 1945. Kansanopiston opettaja Zilphia Horton toi laulun New Yorkiin, jossa hän laati vuonna 1960 yhdessä Pete Seegerin, Frank Hamiltonin ja "Guy Caravan The Almanac Singers" -nimisen yhtyeen kanssa uudet sanat ja melodian. Tuloksena oli ”We Shall Overcome”, jota käyttivät hengennostatuslauluna lähes kaikki 1960-luvun demokraattiset joukkoliikkeet Yhdysvalloissa ja Länsi-Euroopassa.


title: We Shall Overcome

text: Newyorkilainen tuomioistuin määräsi syyskuussa 2017, että laulun kertosäe ”We Shall Overcome…” ei voi olla tekijänoikeuksien alainen, koska se on epäitsenäinen muunnelma vanhemman laulun sanoista. Laulun oikeuksien omistajana esiintynyt Ludlow Music -kustantamo ilmoitti tammikuussa 2018 luopuvansa sekä sävelen että sanoituksen tekijänoikeuksista ja vapauttavansa koko kappaleen kenen tahansa vapaaseen käyttöön. Taustalla olivat olivat laulun tunnetuimman version alkujaankin epäselvät tekijänoikeusmerkinnät, joiden vuoksi Ludlow Music ei ollut saanut tuomioistuinta vahvistamaan yhtiön yksinoikeutta siihen.


title: We Shall Overcome

text: Kappale tuli Suomeen 1960-luvun puolivälissä ja Tapio Lipponen suomensi sen nimellä ”Rauha sodan voittaa” vuonna 1965 tai 1966. Arvo Salo teki 1970-luvulla sosiaalidemokraattisen nuorisojärjestön käyttöön toisen suomennoksen otsikolla ”Tasavertaisuus”.


title: Soutu kesäolympialaisissa 2012

text: Soudussa kilpailtiin Lontoon 2012 kesäolympialaisissa 28. heinäkuuta – 4. elokuuta. Tapahtumia oli 14, joista kahdeksan oli miehille ja kuusi naisille. Kilpailijoita oli yhteensä 550, joista miehiä 353 ja naisia 197. Soutukilpailut käytiin Eton Dorneyssä.


title: Soutu kesäolympialaisissa 2012

text: Miehet:


title: Soutu kesäolympialaisissa 2012

text: Naiset:


title: Soutu kesäolympialaisissa 2012

text: Lähteet: Sports-reference.com, London2012.com


title: Oulun yliopiston teknillinen tiedekunta

text: Oulun yliopiston teknillinen tiedekunta on yksi Oulun yliopiston tiedekunnista. Teknillisessä tiedekunnassa on 13 tutkimusryhmää, jotka muodostavat kuusi tutkimusyhteisöä. Teknillisessä tiedekunnassa annetaan tekniikan kandidaatin ja diplomi-insinöörin tutkintoon johtavaa perusopetusta neljässä koulutusohjelmassa. Tiedekunnassa on lisäksi kaksi kansainvälistä maisteriohjelmaa, joissa voi suorittaa ylemmän korkeakoulututkinnon englannin kielellä: Master´s Degree Programme in Environmental Engineering ja Master´s Degree Programme in Product Management. Tekniikan alalla voi suorittaa lisensiaatin tai tohtorin tutkinnon Oulun yliopiston tutkijakoulussa (UniOGS).


title: Oulun yliopiston teknillinen tiedekunta

text: Tiedekunnassa on 1700 opiskelijaa, ja siellä työskentelee noin 290 henkilökuntaan kuuluvaa.


title: Oulun yliopiston teknillinen tiedekunta

text: Tiedekunnan tutkimuksen ja opetuksen tavoite on pohjoisten luonnonvarojen kestävä teollinen hyödyntäminen. Näitä ovat mm. terästutkimus, vihreät materiaalit ja kemikaalit, mineraalivarat sekä materiaalien rakennesovellukset. Kaikkiin teknillisen alan tutkimus- ja koulutushankkeisiin kuuluu oleellisena osana myös niiden teknistaloudellinen tarkastelu.


title: Oulun yliopiston teknillinen tiedekunta

text: Tiedekunta aloitti toimintansa vuonna 1959 arkkitehti-, rakennusinsinööri- ja teollisuusinsinööriosastojen voimin. Sähkötekniikan osasto ja konetekniikan osasto perustettiin vuonna 1965. Sähkötekniikan osasto suuntautui ensimmäisen professorinsa Juhani Oksmanin johdolla elektroniikkaan ja radiotekniikkaan. Ensimmäinen tietoliikennetekniikan professuuri perustettiin vuonna 1985 ja langatonta tietoliikennetekniikkaa tiedekunnassa tutkittiin vuodesta 1986 asti. Tietotekniikan professuuri tiedekuntaan perustettiin vuonna 1990. Rakennustekniikan koulutus lakkautettiin tiedekunnasta vuonna 2001.


title: Oulun yliopiston teknillinen tiedekunta

text: Vuoden 2014 alusta lähtien Oulun yliopiston teknillinen tiedekunta jakaantui kolmeen eri teknillistieteelliseen tiedekuntaan: Teknillinen tiedekunta, Arkkitehtuurin tiedekunta sekä Tieto- ja sähkötekniikan tiedekunta. Vuoden 2018 alusta entiset arkkitehtuurin ja kaivannaisalan tiedekunnat ovat kuuluneet teknilliseen tiedekuntaan.


title: Kootut levyt osa 29 (Olavi Virta)

text: Kootut levyt osa 29 on vuonna 1993 julkaistu Olavi Virran kokoelmalevy, johon on koottu hänen levytyksiään vuosilta 1962–1966. Nämä levytykset olivat Olavi Virran viimeiset. "Nyt soita, balalaikka" ja "Sateinen ilta" on levytetty 6. kesäkuuta 1966.


title: Kootut levyt osa 29 (Olavi Virta)

text: Olavi Virran terveydentila oli huonontunut tasaisesti koko 1960-luvun. Lisäksi hän oli joutunut syksyllä 1962 Seutulan työsiirtolaan suorittamaan saamaansa parin kuukauden pituista tuomiota rattijuopumuksesta. Äänitykset oli toteutettu siten, että orkesteriosuudet oli soitettu valmiiksi, ja niiden päivämäärät ovat tiedossa. Äänitykset tehtiin pääasiallisesti Kulttuuritalon juhlasalissa, joka oli siihen akustisesti sopivin. Äänittäjänä toimi tuolloin mm. Jouko Ahera. Olavi Virta kävi myöhemmin hoitamassa omat lauluosuutensa valmiiden orkesterinauhoitusten päälle. Kerran hän oli työsiirtolassa rikkonut silmälasinsa päästäkseen työsiirtolan pakettiautolla pyykkikuorman päällä lomalle hankkimaan uusia. Samalla hän oli poikennut Kulttuuritalolla hoitamassa muutaman lauluosuuden. Nämä kappaleet olivat tangot Annabella ja Kun ilta ehtii. Näiden lauluosuuksien päivämäärät eivät ole tiedossa.


title: Purjehdus kesäolympialaisissa 2012

text: Purjehduksessa kilpailtiin Lontoon 2012 kesäolympialaisissa 29. heinäkuuta – 11. elokuuta Weymouthissa ja Portlandissa. Tapahtumia oli 10, joista miehille on kuusi ja naisille neljä. Kilpailijoita oli yhteensä 380, joista miehiä 237 ja naisia 143.


title: Purjehdus kesäolympialaisissa 2012

text: Miehet:


title: Purjehdus kesäolympialaisissa 2012

text: Naiset:


title: Emmental (alue)

text: Emmental on alue Keski-Sveitsissä, Bernin kantonissa, Bernin kaupungin itäpuolella. Nimellä on monta merkitystä:


title: Mountain Song

text: ”Mountain Song” on yhdysvaltalaisen Jane’s Addiction -rockyhtyeen kappale, joka löytyy yhtyeen ensimmäiseltä studioalbumilta "Nothing’s Shocking". Kappale on yhtyeen ensimmäinen single ja se julkaistiin vuonna 1988 Warner Bros. Recordsin alaisuudessa. Rhino Records julkaisi singlen uudestaan 18. huhtikuuta 2009.


title: Mountain Song

text: Yhtyeen laulaja Perry Farrell ja sen entinen basisti Eric Avery kirjoittivat kappaleen jo vuonna 1985, ennen yhtyeen perustamista. Averyn mukaan kappale on ensimmäinen, jonka hän teki Farrellin kanssa. Kappale levytettiin ensimmäisen kerran vuonna 1986 Black Radio Clubilla, jolloin yhtyeen nykyinen rumpali Stephen Perkins ja kitaristi Dave Navarro eivät soittaneet vielä yhtyeessä.


title: Mountain Song

text: Kappale kertoo siitä, että jokainen näkee asiat eri lailla ja että jokaisella on niihin omat mielipiteensä.


title: Mountain Song

text: Kappaleelle tehtiin yhteensä kolme musiikkivideota. Ensimmäisen version tekivat laulaja Farrell ja hänen tyttöystävänsä Casey Niccoli. Videolla on live-materiaalia yhtyeen esityksestä The Probella. MTV ei suostunut näyttämään videota kanavallaan, koska siinä kuvataan Farrellia ja Niccolia alasti, kukkien keskellä.


title: Mountain Song

text: Toinen versio on ”puhdas” versio ensimmäisestä. Se sensuroitiin, jotta sitä näytettäisiin MTV:llä. MTV ei kuitenkaan suostunut esittämään toistakaan versiota, mutta kun yhtye saavutti suosiota toisen albumin myötä, tätäkin versiota alettiin esittää.


title: Mountain Song

text: Warner Bros. halusi saada videolle vielä vaihtoehtoisen version, joten se valitsi ohjaajan tekemään kappaleelle kolmannen videon. Yhtye itse ei osallistunut kolmannen version tekemiseen. Kolmas versio on kappaleen eniten esitetty musiikkivideo Euroopassa ja Australiassa.


title: Mountain Song

text: 1. puoli


title: Mountain Song

text: 2. puoli


title: Alex Fontana

text: Alessandro "Alex" Fontana (s. 5. elokuuta 1992 Lugano, Sveitsi) on kreikkalaista syntyperää oleva sveitsiläinen moottoriurheilija. Hän kuului F1-talli Lotuksen nuorten kuljettajien kehitysohjelmaan.


title: Alex Fontana

text: Hän aloitti karting-uransa vuonna 2005 ja kilpaili kartingissa vuoteen 2008 asti. Vuonna 2009 Fontana kilpaili Formula Azzurra -sarjassa sijoittuen sarjan seitsemänneksi. Vuonna 2010 hän kilpaili Italian Formula 3 -sarjassa. Vuonna 2011 Fontana kilpaili European F3 Open -sarjassa voittaen sarjan mestaruuden. Elokuun lopussa Fontana ajoi GP3-sarjassa Belgiassa Vittorio Ghirellin tilalla Jenzer Motorsport -tallissa. Hän onnistui ajamaan kuudenneksi sunnuntain sprinttikilpailussa saavuttaen yhden pisteen. Vuonna 2012 Fontana kilpaili Formula 2 -sarjassa voittaen yhden kilpailun ja sijoittuen sarjan seitsemänneksi. Samana vuonna hän ajoi GP3-sarjassa neljä kilpailua saavuttaen 8,5 pistettä. Vuonna 2013 Fontana ajoi täyden kauden GP3-sarjassa saavuttaen yhden kolmossijan ja 18 pistettä. Vuonna 2014 Fontana jatkoi GP3-sarjassa siirtyen ART Grand Prix -talliin. Hän saavutti kauden aikana kaksi kolmossijaa ja 43 pistettä sijoittuen sarjan 11:ksi. Vuonna 2015 Fontana jatkoi jälleen GP3:ssa vaihtaen Status Grand Prix -talliin saavuttaen kauden aikana 16 pistettä. Samana vuonna hän ajoi yhden kilpailun Formula Renault 3.5 -sarjassa saavuttaen kaksi pistettä. Kesäkuussa 2015 Fontana osallistui Formula E -sarjan päätöskilpailuihin Trulli GP:n autolla.


title: Emanuele Giaccherini

text: Emanuele Giaccherini (s. 5. toukokuuta 1985 Bibbiena) on italialainen jalkapalloilija, joka edustaa italialaista Chievo Veronaa. Hän pelaa laitahyökkääjän paikalla.


title: Emanuele Giaccherini

text: Giaccherini pelasi nuoruudessaan paikallisessa Bibbienan joukkueessa 17-vuotiaaksi asti, kunnes hän siirtyi Cesenan riveihin. Kaksi vuotta myöhemmin hänet lähetettiin Serie C2 -joukkue Forlìin lainapelaajaksi kaudelle 2004–2005 saadakseen kokemusta. Sieltä hän siirtyi kahdeksi seuraavaksi kaudeksi Bellaria Igeaan. Kaudeksi 2007–2008 hän siirtyi Paviaan, ja heti seuraavaksi kaudeksi Cesenaan, jossa hän pelasi kauden 2010–2011 loppuun asti. Giaccherini oli yksi joukkueen parhaimmista pelaajista kaudella 2009–2010, kun hän teki yhdeksän maalia Cesenan noustessa ensimmäistä kertaa Serie A:han vuoden 1990 jälkeen.


title: Emanuele Giaccherini

text: Elokuussa 2011 Juventus osti hänet kuudella miljoonalla eurolla.


title: Emanuele Giaccherini

text: Heinäkuussa 2013 siirtyi Sunderlandiin, kun entinen Italian maajoukkuepelaaja Paolo Di Canio osti hänet joukkueeseen vajaalla 10 miljoonalla eurolla.


title: Emanuele Giaccherini

text: Giaccherini vietti kauden 2015–2016 lainalla Italian Serie A:n Bolognassa.


title: Emanuele Giaccherini

text: Giaccherini liittyi Napoliin 16. heinäkuuta 2016.


title: Had a Dad

text: Had a Dad Jane’s Addictionin kappale yhtyeen vuoden 1988 albumilta "Nothing’s Shocking". Kappale on yhtyeen ja albumin toinen single. Kappale kirjoitettiin vuonna 1985 ja nauhoitettiin ensimmäistä kertaa vuonna 1986, The Black Radio Clubilla järjestetyssä konsertissa. Silloin nauhoitettiin myös ensimmäistä kertaa kappale Mountain Song.


title: Had a Dad

text: Kappaleen toisen säkeistön alussa kuultava säe ""Well I, spoke to the mountain, I listened to the sea, they both told me that the fountain, was the best that you could be’"" kuului aluksi kappaleeseen Mountain Song.


title: Had a Dad

text: Kappaleelle tehtiin musiikkivideo, joka on esitetty vain Italialaisessa televisiossa.


title: Karjalan Kielen Seura

text: Karjalan kielen seura ry on suomalainen yhdistys, joka on perustettu vuonna 1995 edistämään karjalan kielen ja karjalankielisten asemaa sekä Suomessa että Venäjällä. Seura perustettiin Joensuussa, ja sen puheenjohtajana toimii Arkkipiispa Leo. Yhdistyksen tarkoituksena on lisätä kiinnostusta ja tietoisuutta karjalan kielestä, julkaista karjalankielistä kirjallisuutta ja tukea karjalan tutkimusta sekä opiskelun harrastamista ja luovaa ilmaisua. Karjalan kielen seura on aloitteellinen karjalan kielen kehittämisessä ja toimii sen suullisen ja kirjallisen käytön edistämiseksi. Vuosien kuluessa seuran toiminta on laajentunut, ja nykyisellään se on pelkän kieliyhdistyksen sijaan kokonaisvaltainen karjalankielisen vähemmistön kulttuurijärjestö.


title: Karjalan Kielen Seura

text: Seura on tehnyt merkittävää työtä kotoperäisen vähemmistökielen karjalan ja sen puhujien voimaannuttamiseksi. Suurin saavutus oli karjalan vähemmistöstatuksen vahvistaminen tasavallan presidentin asetuksella 27. marraskuuta 2009. Vuodesta 2016 lähtien päivää on juhlittu Suomessa karjalan kielen päivänä. Seuran saavutuksiin kuuluu myös karjalan kielen ja kulttuurin professuurin saaminen Itä-Suomen yliopistoon vuonna 2009.


title: Karjalan Kielen Seura

text: Maaliskuussa 2015 aloitettiin Ylen karjalankieliset radiouutiset lähes 20 vuotta kestäneiden neuvottelujen jälkeen. Uutisten kääntäjänä ja lukijana toimii Natalia Giloeva.


title: Karjalan Kielen Seura

text: Karjalan kielen seura käynnisti maaliskuun 2018 alussa karjalan kielen ja kulttuurin elvytyshankkeen. Hanke toteutetaan eduskunnan myöntämän määrärahan turvin.


title: Karjalan Kielen Seura

text: Karjalan kielen seuran julkaisutoiminta alkoi vuonna 2005, ja tämän jälkeen seura on julkaissut yli 60 kirjaa ja yli 10 äänikirjaa. Julkaistujen teosten joukossa on muun muassa sanakirjoja ja sanastoja, ortodoksista hartauskirjallisuutta, lastenkirjoja, kielioppeja, oppikirjoja, muistelmateoksia, runokirjoja sekä käännösromaaneja. Seuran julkaiseman livvinkarjalaisen Kalevalan on kääntänyt kotkatjärveläinen Zinaida Dubinina. Seuralla on oikeudet Tove Janssonin Muumi-kirjojen teksteihin sekä kuvituksiin. Muumeja on tähän mennessä käännetty karjalaksi kuusi, ja kääntäjänä on toiminut Natalja Sinitskaja. Lisäksi seura julkaisee karjalankielistä Karjal Žurnualu -lehteä sekä verkkolehtenä että paperiversiona. Lehti on ainoa kansallisella vähemmistökielellä julkaistava verkkolehti Suomessa.


title: Karjalan Kielen Seura

text: Seuralla on verkkokauppa. Seuran jäsenten käytettävissä on myös laaja digikirjasto. Seuran ylläpitämän avoimen verkkokirjaston palvelut ovat vapaasti käytettävissä.


title: Charlotte Greenwood

text: Frances Charlotte Greenwood (25. kesäkuuta 1890 Philadelphia, Pennsylvania – 28. joulukuuta 1977 Los Angeles, Kalifornia) oli yhdysvaltalainen näyttelijä, komedienne ja tanssija.


title: Charlotte Greenwood

text: Yli viisikymmentä vuotta kestäneen uransa aikana Greenwood näytteli sekä elokuvissa, teatterissa ja radiossa. Greenwood päätti uransa ja vetäytyi eläkkeelle vuonna 1961. Hän kuoli siitä kuusitoista vuotta myöhemmin 1977.


title: Charlotte Greenwood

text: Greenwood aloitti näyttelijänuransa vaudeville-tuotannoissa, jonka jälkeen hän siirtyi Broadwayn teattereilta elokuviin ja radioon. Greenwood tunnettiin pitkistä jaloistaan ja korkeista potkuista; häntä kutsuttiin leikkisästi "ainoaksi naiseksi maailmassa, joka pystyisi potkaisemaan kirahvia silmään", josta kehittyi lempinimi "Lady Longlegs". Greenwood aloitti elokuvauransa 1910-luvun puolessa välissä mykkäelokuvissa.


title: Charlotte Greenwood

text:
Vuonna 1913 Oliver Morosco palkkasi hänet Oogaboon kuningatar Ann Soforthin rooliin L. Frank Baumin ja Louis F. Gottschalkin näytelmään "The Tik-Tok Man of Oz" (myös nimellä "Tik-Tok of Oz"). Sen jälkeen Greenwood näytteli Letty Robbinsia menestyneessä komedianäytelmässä "So Long Letty" (1916–1917) 96 näytöksen ajan, joka teki hänestä tähden.
Uransa aikana Greenwood näytteli useiden kuuluisuuksien kanssa, kuten Charles Ruggles, Betty Grable, Jimmy Durante, Eddie Cantor, Buster Keaton ja Carmen Miranda. Greenwood teki parhaimmat näyttelijätyönsä teatterissa ja sai monia kriitikoita puolelleen. Hänen menestyneimpiin rooleihin kuuluu Cole Porterin Broadway-komedianäytelmässä "Out of This World", jossa hänen pääroolinsa nimi oli Juno. Näytelmän ensi-ilta oli 21. joulukuuta 1950 New Century Theatressa ja sitä esitettiin 157 näytöstä aina 5. maaliskuuhun 1951 asti. "Out of This World" voitti vuonna 1951 Theatre World Awardin. Näytelmässä Greenwood tulkitsi kappaleen "I Sleep Easier Now".


title: Charlotte Greenwood

text: Greenwood esiintyi elokuvauransa aikana muun muassa musikaalielokuvissa "Tanssi, senorita" (1940), "Kesäloma Miamissa" (1941) ja "Rosita tanssii ja hymyilee", joissa hänen vastanäyttelijänä oli Betty Grable.


title: Charlotte Greenwood

text: Vaikka näytelmä "Oklahoma!" (1943) olikin kirjoitettu Greenwood mielessä, hän ei päässyt näyttelemään "Eller-tätiä" elokuvasitomusten takia. Hän pääsi kuitenkin näyttelemään näytelmän elokuvaversioon, "Oklahoma" (1955). Hän teki "Oklahoman" jälkeen vielä kaksi elokuvaa, joista viimeisin rooli oli elokuvassa "Heikompi sukupuoli" (1956), jossa näytteli muun muassa June Allyson, Joan Collins, Joan Blondell ja Leslie Nielsen. "Heikomman sukupuolen" jälkeen Greenwood päätti elokuvauransa. Hän esiintyi vielä 71-vuotiaana vuonna 1961 televisiosarjan "The Best of the Post" jaksossa "The Thompsons of Thunder Ridge", jossa hänen roolinsa oli Martha-täti.


title: Charlotte Greenwood

text: Charlotte Greenwood on saanut radiourastaan tähden Hollywood Walk of Famelle, Hollywoodiin osoitteeseen 1601 Vine Street.


title: Charlotte Greenwood

text: Greenwood oli naimisissa kaksi kertaa. Ensimmäisen liiton hän solmi näyttelijä Cyril Ringin (1892–1967) kanssa 17. heinäkuuta 1915. Liitto kuitenkin päättyi eroon viiden vuoden kuluessa 6. elokuuta 1920.


title: Charlotte Greenwood

text: Toisen kerran Greenwood meni vihille säveltäjä Martin Broonesin (1892–1971) kanssa 22. joulukuuta 1924. Onnellinen 47-vuotinen avioliitto päättyi 79-vuotiaan Broonesin kuolemaan 10. elokuuta 1971. Pariskunta harjoitti Kristillisen tieteen oppeja.


title: Charlotte Greenwood

text: Charlotte Greenwood kuoli 87-vuotiaana 28. joulukuuta 1977 Los Angelesissa, Kaliforniassa. Hänet tuhkattiin ja tuhkat siroteltiin mereen.


title: Alytus arena

text: Alytus arena on Alytusissa sijaitseva urheiluhalli. Hallin merkittävin käyttäjä on koripalloseura BC Alytus.


title: Alytus arena

text: Areena toimi yhtenä peliareenana vuoden 2011 koripallon EM-kilpailuissa. Alytus arenaa on mainostettu halvaksi ja yhdeksi maan monipuolisimmista urheiluhalleista. Halliin on mahdollisuus järjestää muun muassa täysimittainen uimarata.


title: Lentopallon miesten SM-sarjakausi 1992–1993

text: Lentopallon miesten mestaruussarjassa kaudella 1992-1993 pelattiin kahdeksan joukkueen runkosarja, josta 6 parasta jatkoi pudotuspeleihin muiden joutuessa karsintaan.


text: Mestarit: Sami Harjula, Seppo Hoivala, Matti Juntura, Erkki Keränen, Vesa Mäntysalo, Margus Möttus, Kari Rissanen, Jari Salokangas, Tero Viitanen, Harri Vänni, Juha Ylitalo. Valmentaja: Timo Hoivala.


text: Metso-Kentis ja Poliisit säilyttivät paikkansa.


title: Candies

text: Candies (, "Kyandīzu") oli suosittu japanilainen pop–yhtye vuosina 1973–1978. Sen muodosti kolme tyttöä; Ran Ito, Yoshiko Tanaka ja Miki Fujimura.


title: Candies

text: Yhtyeen ensisingle あなたに夢中 ("Anata ni Muchū", ) ilmestyi vuonna 1973.


title: Candies

text: Nämä laulut ovat Youtube.


title: Candies

text: Lead vocal : Sue (1,2,3,4) Ran (5,6,7,8,9,10,11,12,13,14,15,17,18) Miki (16)


title: Yoshiko Tanaka

text: Yoshiko Tanaka (, "Tanaka Yoshiko") (8. huhtikuuta 1956 Adachi, Tokio – 21. huhtikuuta 2011) oli japanilainen näyttelijä ja laulaja. Tanaka muistetaan Candies–yhtyeestä 1970-luvulla, jossa hän esiintyi nimellä Sue.


title: Yoshiko Tanaka

text: Tanaka avioitui golfaaja Kazuo Odaten kanssa vuonna 1991. Vuonna 1992 Tanakalla diagnosoitiin rintasyöpä, johon hän sairastui uudestaan lokakuussa 2010. Hän kuoli 55–vuotiaana huhtikuussa 2011. Hän oli näyttelijä ja malli Masako Natsumen käly.


title: Arapi

text: Arapi on:


title: Mervi Koponen

text: Mervi Koponen (s. 1976 Raahe) on suomalainen laulaja, joka valittiin vuoden 2011 Tangokuninkaalliseksi Seinäjoen Tangomarkkinoilla. Hän esitti finaalissa kappaleet "Yksin" ja tangoksi sovitetun "Mä annan sut pois" sekä Superfinaalissa Heikki Koskeloa vastaan kaksintaistelutangona "La Cumparsitan" eli "Hiljaa yössä".


title: Savonlinnan maakuntamuseo

text: Savonlinnan maakuntamuseo sijaitsee Savonlinnassa Riihisaaressa, lähellä Olavinlinnaa. Savonlinnan maakuntamuseo on Savonlinnan kaupungin omistama ja hoitama, museo keskittyy Etelä-Savon kulttuurihistoriaan ja Saimaan purjehdushistorian tallentamiseen, tutkimiseen ja esittelemiseen.


title: Savonlinnan maakuntamuseo

text: Museo toimii arkkitehti Ernst Bernhard Lohrmannin suunnittelemassa vanhassa tiilirakenteisessa valtion viljamakasiinissa, makasiini valmistui vuonna 1852. Savonlinnan maakuntamuseo avattu yleisölle vuonna 1985 ja museon perustana olivat aiemmin Olavinlinnassa säilytetyt esinekokoelmat sekä Saimaan laivaliikenteen harrastajien keräämä aineisto.


title: Savonlinnan maakuntamuseo

text: Museon laiturissa ovat kesäisin nähtävinä ainutlaatuiset höyrylaivat hinaaja Ahkera (1871), kuunari Salama (1874), matkustajalaiva Savonlinna (1904) ja tervahöyry Mikko (1914).


title: Savonlinnan maakuntamuseo

text: Riihisaaressa Savonlinnan maakuntamuseon kanssa toimii myös Metsähallituksen Saimaan luonto- ja kulttuurikeskus. Saimaan luonto- ja kulttuurikeskus Riihisaari esittelee Saimaan luontoa, monimuotoisuutta ja sen kuuluisinta lajia, saimaannorppaa. Saimaan luonto- ja kulttuurikeskus Riihisaaresta tarjoaa retkeilyinfoa Koloveden kansallispuiston, Linnansaaren kansallispuiston, Pihlajaveden, Punkaharjun luonnonsuojelualueen ja Siikalahden kohteista.


title: Savonlinnan maakuntamuseo

text: Retretti järjestää 12.6.–20.8.2015 Alvar Gullichsenin maalauksia esittävän näyttelyn Riihisaaren tiloissa. Osana näyttelyä Gullichsen toteuttaa Riihisaaren tiloissa seinämaalauksen.


title: Anna Hazare

text: Kisan Baburao Hazare () (s. 15. kesäkuuta 1937), tunnetaan nimellä Anna Hazare (), on intialainen sosiaaliaktivisti ja vuoden 2011 Intian korruption vastaisen liikkeen johtohahmoja. Hazare on osoittanut mieltään käyttämällä väkivallattomia menetelmiä Mahatma Gandhin opetuksia seuraten. Hazare on osallistunut myös Ralegan Siddhi -kylän kehittämiseen ja rakentamiseen, joka sijaitsee Parner Talukassa Ahmednagar-alueella Maharashtran osavaltiossa Intiassa. Anna Hazare sai Padma Bhushan -palkinnon – kolmanneksi korkeimman siviilipalkinnon – Intian hallitukselta vuonna 1992 työstään, minkä hän oli tehnyt perustamalla Ralegan Siddhi -kylän malliksi muille.


title: Anna Hazare

text: Anna Hazare aloitti syömälakon 5. huhtikuuta 2011 painostaakseen Intian hallitusta säätämään tiukan korruptionvastaisen lain, joka oli asetettu tavoitteeksi Jan Lokpal -laki. Hazaren paasto johti valtakunnallisiin protesteihin Hazaren tueksi. Paasto päättyi 9. huhtikuuta 2011, päivä sen jälkeen, kun hallitus oli hyväksynyt Hazaren vaatimukset. "Daily News and Analysis" (DNA) -lehti julisti Hazaren yhdeksi Mumbain vaikutusvaltaisimmista ihmisistä.


title: Anna Hazare

text: Häntä on kritisoitu hänen autoritaarisista oikeusnäkemyksistään, kuten korruptoituneiden virkamiesten kuolemanrangaistuksen kannattamisesta, ja lisäksi hänen on väitetty tukevan pakotettua vasektomiaa perhesuunnittelussa.


title: Anna Hazare

text: 28. heinäkuuta valmistunut Jan Lokpal -lain luonnos ei kelvannut Hazarelle. Hazare aloitti syömälakon 16. elokuuta 2011 New Delhissä, Intiassa, saadakseen hallituksen hyväksymään hänen ajamansa Jan Lokpal Bill -version korruption kitkemiseksi Intiasta. Hazare lopetti 13 vuorokautta kestäneen lakon 28. elokuuta erityisistuntoon kokoontuneen parlamentin hyväksyttyä joukon Hazaren vaatimuksia.


title: Kaasujääkaappi

text: Kaasujääkaappi on tyypillinen, esimerkiksi kesämökeillä käytettävä nestekaasukäyttöinen jääkaappi. Kaasujääkaappi ei tarvitse sähköä, vaan nestekaasuliekki saa jäähdytysaineena toimivan ammoniakkiliuoksen kuumenemaan ja kiertämään putkistossa.


title: Lämmityslaite

text: Lämmityslaite on laite jonka tarkoitus on lämmittää erilaisia materiaaleja, kaasuja ja nesteitä. Lämmityslaitteet voivat olla esimerkiksi sähkökäyttöisiä, kaasukäyttöisiä tai auringonvalolla toimivia.


title: Lämmityslaite

text: Jokaisessa kodissa tyypillinen lämmityslaite on lämpöpatteri, ja myös uuni ja mikroaaltouuni ovat lämmityslaitteita. Vesitoimiset lämpöpatterit omakotitaloissa lämpiävät yleensä öljypolttimella tai kaukolämmöllä.


title: Toivo Järvi

text: Toivo Henrik Järvi (31. maaliskuuta 1877 Helsinki – 9. heinäkuuta 1960 Helsinki) oli suomalainen kalabiologi, joka toimi Kalastushallituksen ylijohtajana koko viraston olemassa olon ajan.


title: Toivo Järvi

text: Järven vanhemmat olivat maalarimestari Anders Henrik Järvi ja Vilhelmina Gustafsson. Hän valmistui filosofian kandidaatiksi 1904 ja lisensiaatiksi 1913. Toimittuaan kalastusten tarkastajan vanhempana apulaisena vuodesta 1908 ja kalastusneuvoksena vuodesta 1918 hänet nimitettiin samana vuonna perustetun Kalastushallituksen ylijohtajaksi. Kun virasto lakkautettiin 1924, hänestä tuli Maataloushallituksen kalataloudellisen tutkimusosaston johtaja, arvonimeltään professori. Tästä tehtävästä hän erosi vuonna 1947.